Banyak ‘politiking’ punca orang muda bosan, jauh diri dari politik

Oleh Zuhayati Yazid

BANGI, 1 Zulhijjah 1443H, Jumaat – Pemimpin-pemimpin Melayu perlu mengambil pendekatan yang lebih berhemah dan berbincang mengenai krisis dalaman bagi memastikan masalah tidak berlanjutan, termasuk membuatkan orang muda berterusan menjauhkan diri daripada perjuangan politik.

Justeru, persepsi golongan muda terhadap politik juga perlu diubah supaya ‘golongan berharga’ ini dapat bersama-sama membantu merancakkan suasana politik negara, sekali gus menjadi pelapis kepada pemimpin masa depan negara.

Pensyarah Kanan Jabatan Pengajian Pentadbiran dan Politik, Universiti Malaya (UM), Dr Mohammad Tawfik Yaakub menjelaskan, orang muda kini dihidangkan dengan ‘politiking’ berterusan dan situasi itu membuatkan mereka semakin bosan serta menjauhkan diri daripada politik.

“Kesan ini bukan sahaja dapat dilihat kepada kepada UMNO tetapi kepada Pakatan Harapan (PH) kerana setiap parti seperti Barisan Nasional (BN), PH, Perikatan Nasional (PN) menunjukkan pengalaman politik masing-masing.

“Perbalahan politik dalam UMNO akan menyebabkan sehingga orang muda terlalu benci kepada parti-parti Melayu. Malah, pengalaman yang berlaku pada zaman pemerintahan PH iaitu tikam-menikam antara satu sama lain lebih besar isunya sehingga menjatuhkan kerajaan.

“Situasi tersebut hanya menyebabkan mereka tawar hati dan akhirnya lebih menjauhkan diri daripada dunia politik,” katanya ketika dihubungi Ismaweb,net, hari ini.

Beliau berkata demikian sebagai mengulas senario yang berlaku dalam politik negara ini sehingga menyebabkan golongan muda semakin menarik diri dan tidak berminat langsung kepada dunia politik.

Mengulas lanjut, penganalisis politik itu berpandangan, golongan muda kini tidak berminat dengan perjuangan kerana bagi mereka tiada pembaharuan dan perubahan berlaku, sebaliknya hanya usaha ke arah merebut kuasa serta jawatan.

“Itu yang perlu kita ubah kepada golongan belia, perlu perjelaskan perjuangan sebenar dalam politik yang bukan sahaja untuk membela nasib bangsa dan rakyat tetapi adalah untuk memajukan negara.

Atas dasar itu, beliau menegaskan sudah tiba masa setiap permasalahan dan krisis dalaman diselesaikan dengan cara yang yang lebih berhemah dan matang.

“Bagi saya boleh diselesaikan dengan cara yang berhemah, pemimpin-pemimpin Melayu duduk berbincang untuk memastikan masalah tidak berterusan dan tidak membuatkan orang muda dan belia menjauhkan diri daripada parti-parti Melayu lain,” katanya.


PRK Batu Sapi: Beri laluan pada Warisan bertanding tanpa dicabar

BANGI, 15 Rabiulawal 1442H, Ahad – Timbalan Presiden UMNO, Datuk Seri Mohamad Hasan menggesa parti-parti lain memberikan laluan kepada Parti Warisan Sabah untuk bertanding pada Pilihan Raya Kecil (PRK) Batu Sapi tanpa dicabar.

Tindakan itu sebagai menghormati mendiang bekas Ahli Parlimen Batu Sapi, Datuk VK Liew dan mengelakkan PRK diadakan ketika ini, katanya.

“Jika persefahaman sebegini boleh diusahakan, maka kita boleh memberi laluan kepada Warisan dalam PRK Batu Sapi sebagai permuafakatan nasional mengurangkan impak wabak COVID-19 kepada masyarakat.

“Jika ini berlaku, PRK Batu Sapi tidak diperlukan,” katanya dalam satu kenyataan, hari ini.

Manakala bagi Pilihan Raya Negeri (PRN) Sarawak pula, beliau berkata, tempoh matang Dewan Undangan Negeri (DUN) Sarawak adalah pada 7 Jun 2021.

Sehubungan itu, jika kerajaan negeri berkhidmat sehingga tamat tempoh tersebut, PRN akan diadakan 60 hari dari tarikh 7 Jun 2021.

Keadaan itu membolehkan PRN Sarawak diadakan dalam bulan Ogos 2021.

“Saya sangat meyakini kebijaksanaan Ketua Menteri Sarawak dan pastinya beliau akan membuat keputusan terbaik dengan mengambil kira pelbagai dimensi kepentingan umum sebelum membubarkan DUN Sarawak,” katanya.

Mengharapkan keputusan terbaik dapat dicapai, Mohamad berkata, Malaysia adalah sebuah demokrasi yang berfungsi dengan baik dan ia mesti terus berfungsi dalam keadaaan paling getir sekalipun.

“Justeru itu, semua pihak mesti menghormati kearifan Seri Paduka Baginda Yang Di-Pertuan Agong untuk menolak darurat, mempertahankan Perlembagaan dan mengiktiraf pencapaian baik kerajaan mengawal pandemik waktu ini,” katanya.

Terdahulu, Perdana Menteri, Tan Sri Muhyiddin Yassin berkata, hanya jika darurat diisytiharkan di bawah Perkara 150 Perlembagaan Persekutuan di Batu Sapi dan Sarawak, maka boleh ditangguhkan kedua-dua pilihan raya ini sehingga COVID-19 berakhir.

Mohamad berkata, memohon pengisytiharan darurat sebagai alasan dan cara untuk menangguhkan keduanya bukan sahaja tidak perlu tetapi bukan jalan terbaik.


Deepavali: 976,000 kenderaan dijangka guna KLK, LPT1

BANGI, 26 Rabiulakhir 1445H, Jumaat – Sebanyak 976,000 kenderaan dijangka menggunakan Lebuhraya Kuala Lumpur-Karak (KLK) dan Lebuhraya Pantai Timur Fasa 1 (LPT1) sempena cuti perayaan Deepavali minggu ini.

Anih Berhad menjangkakan 692,000 kenderaan akan menggunakan KLK bagi tempoh 10 hingga 13 November, iaitu peningkatan 73 peratus daripada jumlah trafik harian biasa.

Ketua Pegawai Eksekutif Anih Berhad, Imran Gulcharan Abdullah berkata, jumlah aliran trafik di LPT1 pula dijangka sebanyak 284,000, bersamaan peningkatan sebanyak 58 peratus daripada jumlah aliran trafik harian biasa.

Serentak itu, Anih Berhad mengeluarkan Cadangan Waktu Perjalanan (TTA) meliputi tempoh berkenaan bagi membantu pengguna jalan raya merancang perjalanan ketika perayaan Deepavali.

“Cuti perayaan yang bersambung dengan cuti hujung minggu ini pastinya dimanfaatkan untuk bercuti bersama keluarga dan rakan taulan dalam tempoh lebih lama.

“Oleh itu, saya menggalakkan semua yang akan menggunakan lebuh raya menghala ke Pantai Timur menjadikan TTA ini sebagai panduan agar perjalanan lebih lancar dan selesa,” katanya dalam kenyataan, hari ini.

Imran berkata, keutamaan dan tanggungjawab Anih Berhad adalah untuk memastikan keselesaan, kemudahan serta keselamatan pengguna lebuh raya terutama ketika musim perayaan.

“Oleh yang demikian, Anih Berhad telah membuat persediaan dengan menambah bilangan kakitangan sokongan lebih daripada 60 peratus, yang terdiri daripada petugas di plaza tol, pasukan LPT Ronda dan pasukan pusat kawalan trafik (TCC) sepanjang tempoh tersebut termasuk bersedia membuka laluan tambahan tol sekiranya perlu.

“Selain itu, seramai 150 anggota Angkatan Sukarelawan Malaysia (RELA) akan ditempatkan di kawasan-kawasan strategik di seluruh lebuh raya bagi memastikan kelancaran trafik,” katanya.

Beliau turut mengingatkan pengguna Lebuhraya KLK dan LPT1 mematuhi prosedur-prosedur ditetapkan, selaras pengumuman kerajaan mengenai pemberian tol percuma sempena perayaan Deepavali, yang berkuat kuasa 12.01 tengah malam ini.

Katanya, pengguna Touch ‘n Go diingatkan untuk tetap menyentuh kad pada alat pengesan di lorong tol plaza dan memastikan baki semua mod pilihan pembayaran mencukupi.

“Anih Berhad ingin mengingatkan para pengguna lebuh raya supaya memberi keutamaan kepada keselamatan diri sendiri serta pengguna lain dengan mengamalkan pemanduan berhemah.

“Gunakan kawasan Rehat dan Rawat (R&R) atau hentian sebelah bila perlu. Patuhi tanda-tanda jalan, had laju dan arahan daripada pegawai lebuh raya bagi memastikan keselamatan dan keselesaan semua terjamin,” katanya.

Imran turut menasihati pengguna mengikuti akaun Facebook rasmi @Lebuhraya Pantai Timur dan akaun X @LPTTrafik serta Lembaga Lebuhraya Malaysia (LLM), @llmtrafik bagi mendapatkan informasi tepat dan terkini.


Mesir mula proses vaksinasi COVID-19 hari ini

KAHERAH, 11 Jamadilakhir 1442H, Ahad – Mesir memulakan proses vaksinasi COVID-19 hari ini, membabitkan kakitangan perubatan sebagai golongan pertama menerima suntikan.

Perkara itu dimaklumkan Presiden Mesir, Abdel Fattah al-Sisi dalam satu kenyataan yang dimuat naik pada Sabtu, menurut Reuters.

Negara itu menerima penghantaran vaksin pertama yang dibangunkan oleh China National Pharmaceutical Group (Sinopharm) pada bulan Disember.

Mesir akan menerima 40 juta botol melalui pakatan vaksin GAVI untuk 20 juta orang, atau 20 peratus daripada 100 juta penduduk, kata Menteri Kesihatannya minggu lalu.

Setakat ini, Mesir merekodkan 748 kes baharu dan 52 kematian.

Namun, pegawai kesihatan mengatakan bahawa jumlah sebenar berkemungkinan lebih tinggi kerana kadar pengujian saringan sangat rendah di negara itu. – Agensi


Arab Saudi bawa keluar rakyat Russia dari Sudan

KAHERAH, 10 Syawal 1444H, Isnin – Arab Saudi membawa keluar puluhan rakyat Russia dari Sudan dan tiba di pangkalan tentera udara Jeddah, semalam.

Menurut Konsulat Jeneral Persekutuan Russia di Jeddah, Ruslan Usmanov, kesemua penduduk Russia itu dikeluarkan dari Pelabuhan Sudan dan tiba di pelabuhan tentera laut menggunakan kapal perang milik Arab Saudi.

“Buat masa ini, kira-kira 40 rakyat Russia tiba di pangkalan udara Jeddah, manakala sebahagian telah kembali ke Russia dan ke negara-negara lain,” katanya dalam temubual agensi berita TASS.

Tambah Ruslan, sebahagian rakyat Russia membuat transit melalui negara-negara lain seperti Qatar, Emriah Arab Bersatu (UAE) sebelum pulang ke tanah air.

“Buat masa ini kerajaan Arab Saudi masih menanggung kos penginapan hotel selama dua hari dan keperluan makanan mereka,” katanya.

Dalam pada itu, Arab Saudi juga sedang memberi perlindungan untuk membawa keluar rakyat dari negara-negara Kesatuan Eropah (EU) dari sudan.

Sebelum ini, Jurucakap Menteri Luar Russia, Maria Zakhrova mengesahkan pihaknya berhubung dengan Riyadh untuk urusan pemindahan rakyat Russia dan diplomatik dari Sudan. – Agens


Kemelut parti Melayu beri peluang orang Cina jadi ‘king maker’

BANGI, 23 Jamadilawal 1442H, Khamis – Keretakan yang berlaku dalam kalangan parti politik Melayu memberikan peluang kepada orang Cina menjadi ‘king maker’.

Bagaimanapun, undi kaum Cina diibaratkan rosak jika terus menyokong DAP – yang didakwanya sebagai parti yang hanya tahu bercakap dan tidak bekerja – sehingga menyebabkan kekuatan politik kaum itu selama-lamanya berada di blok pembangkang.

Memetik artikel yang disiarkan di Bingo Daily, kejatuhan DAP hari ini adalah disebabkan tindakan mereka menyinggung semua parti Melayu, termasuk membelakangkan Datuk Seri Anwar Ibrahim dalam pelantikan Perdana Menteri walaupun sudah 20 tahun bekerjasama dengan PKR.

“Pilihan raya Sabah adalah contoh terdekat, sifat melampau DAP hanya menyebabkan orang Melayu dan kaum lain menjauhkan diri dan memberi undi mereka kepada pihak yang ibarat membuang undi itu ke laut.

“Kita imbau semula PRU 1999, di mana Anwar telah dipecat, gerakan reformasi dilancarkan, orang Melayu berpecah dan pada masa inilah orang Cina menjadi ‘king maker’ membantu BN terus memerintah.

“Melihat kepada kejadian itu, boleh dikatakan orang Cina bukanlah pengundi tegar DAP,” dakwa artikel berkenaan.

Artikel itu mendakwa, selepas melalui tiga pilihan raya umum dan kaum Cina mula memberikan undi tanpa berbelah bahagi kepada DAP sehingga parti itu memerintah, namun ia tidak menguntungkan masyarakat Cina.

“Orang Cina telah mendapat Menteri Kewangan yang bukan Cina, peruntukan UTAR lesap, SJKC dan SJKT dipaksa belajar Jawi, Dong Zong dilabel rasis dan lain-lain lagi.

“Dulu DAP lantang menyuarakan layanan terhadap orang Cina tidak adil, waktu PH memerintah ia menjadi lebih tidak adil.

“DAP ibaratkan orang Cina rakyat kelas kedua, masa mereka memerintah mengaku diri bukan Cina (menyindir Lim Guan Eng yang pernah kata dirinya orang Malaysia bukan Cina),” kata artikel itu.

Berbeza ketika zaman MCA memerintah, artikel itu mendakwa, orang Cina diberikan sumbangan terbesar melalui UTAR selain RM560 juta kepada 450 buah kampung baru dalam tempoh lapan tahun.

“Dari 1999 hingga 2007, BN telah meluluskan pembinaan 70 buah SJKC termasuklah yang dipindahkan ke lokasi baru, ini adalah sesuatu yang tidak pernah berlaku sebelum ini.

“Jika mahu sekali lagi menjadi ‘king maker’, pengundi Cina yang pragmatik patut tahu kepada siapakah patut mereka berikan undi mereka,” katanya.


Jangan leka! Pekebun haram sudah fail rayuan, mohon tangguh notis

BANGI, 12 Jamadilawal 1442H, Ahad – Cekap dan bersiap siapa! Demikian gambaran berkenaan kumpulan pekebun haram di Raub yang didapati sudah memfailkan Notis Rayuan ke Mahkamah Rayuan, bagi mendapatkan kebenaran semakan kehakiman terhadap notis pengosongan tanah dikeluarkan kerajaan Pahang.

Mendedahkan perkara itu, Pengerusi Pertubuhan-Pertubuhan Pembela Islam, Haji Aminuddin Yahaya berkata, rayuan berkenaan dilakukan pada sebelah petang, selepas Mahkamah Tinggi Kuantan menolak permohonan 204 pekebun durian berkaitan perkara sama.

Pada masa sama, Aminuddin berkata, pekebun berkenaan turut memohon Penangguhan Pelaksanaan Hukuman kepada Mahkamah Rayuan, bagi menghalang sebarang tindakan untuk mengusir mereka dari tanah berkenaan sepanjang menunggu proses rayuan.

Malah, katanya, mereka juga telah memfailkan Sijil Perakuan Segera kepada mahkamah untuk menyegerakan kedua-dua permohonan berkenaan.

“Perkara ini tidak dilaporkan dan didedahkan oleh mana-mana media arus perdana, terutamanya bahasa Melayu.

“Sebenarnya apa yang dilakukan oleh mereka ini adalah satu usaha yang tidak mengaku kalah, kerana itulah kita jangan cepat puas hati dan leka,” katanya dalam satu kenyataan, hari ini.

Terdahulu, Mahkamah Tinggi Kuantan pada 23 Disember lalu menolak permohonan 204 pekebun durian Musang King di sekitar Raub untuk mendapatkan kebenaran semakan kehakiman terhadap notis arahan pengosongan tanah yang dikeluarkan kerajaan negeri Pahang.

Hakim Datuk Zainal Azman Ab Aziz membuat keputusan itu dalam prosiding dengan hanya pihak terlibat dibenarkan masuk ke dalam mahkamah, difahamkan atas faktor penjarakan sosial dan peguam Siew Choon Jern yang mewakili semua plaintif memaklumkan keputusan tersebut kepada media selepas prosiding tamat.

Choon Jern berkata, mahkamah memberikan dua alasan dalam menolak permohonan plaintif, iaitu pekebun terlibat tidak seharusnya membuat permohonan kebenaran semakan kehakiman kerana notis pengosongan yang dikeluarkan pentadbir tanah bukanlah satu keputusan atau tindakan yang boleh disemak di mahkamah.

“Selain itu, mahkamah juga mendapati pekebun terlibat adalah penceroboh (di tanah berkenaan). Sebagai pihak yang menceroboh, mereka tidak mempunyai locus standi (hak di sisi undang-undang) untuk memfailkan permohonan semakan kehakiman ini,” katanya.

Mengulas lanjut, Aminuddin berkata, pihaknya merayu supaya kerajaan negeri Pahang bertindak serta melawan proses rayuan dilakukan oleh penceroboh terbabit.

Katanya, langkah-langkah drastik mesti dimulakan kerajaan negeri termasuk mengambil tindakan undang-undang sewajarnya ke atas penceroboh berkenaan.

“… ini kerana cacing masih cuba berusaha naik ke mata.

“Kami badan bukan kerajaan (NGO) Melayu dan Islam akan teguh memperjuangkan isu ini dan berharap agar kerajaan negeri bertindak, tidak mengaku kalah dan tidak lemah longlai.

“Kerana kami adalah gerakan rakyat, yang memobilisasikan rakyat untuk menyokong segala usaha ke arah keadilan. Sepatutnya kerajaan berasa kuat semangat,” tegasnya.


Negara perlu akta halang lantik kroni politik ke jawatan penting

Oleh Ainul Illia Meor Suzurudin

BANGI, 23 Syaaban 1442H, Isnin – Ahli Jawatankuasa Barisan Jemaah Islamiah Se-Malaysia (BERJASA), AD Satiman bersetuju, dengan syor yang meminta supaya keahlian Dewan Negara dilantik dalam kalangan ilmuwan, tokoh NGO, pemimpin berwibawa dan beragama serta mereka yang tidak terlibat dalam politik kepartian termasuklah alim ulama.

Cadangan yang dikemukan Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar itu disifatkan sebagai bagus dan beliau turut sependapat dengannya.

AD Satiman menegaskan, sesuatu posisi atau apa-apa jawatan dalam negara adalah tanggungjawab dan masing-masing mempunyai peranan tersendiri untuk membangunkan negara.

Justeru, tegasnya, pendekatan menjadikan posisi atau jawatan penting urus tadbir negara seperti Dewan Negara sebagai ‘laba’ untuk diagihkan kepada kroni politik adalah perbuatan yang dikeji serta merosakkan negara.

“Kita umum mengetahui, memang ramai kroni politik yang dilantik ke jawatan-jawatan tersebut adalah tidak kompeten dan gagal ‘deliver’ kerja membangun negara.

“Sebab itu saya kira, kita Malaysia banyak ketinggalan dalam aspek pembangunan negara terutama industri digitalisasi negara,” katanya ketika dihubungi Ismaweb.net, hari ini.

Pada masa sama, beliau berkata, pemimpin perlu ingat bahawa jawatan itu bukan milik peribadi atau milik parti untuk diagih-agihkankan secara sesuka hati, apatah lagi untuk manfaat nafsu politik semata-mata.

“Kesannya, banyak manusia hebat dan cendekiawan negara tidak dapat peluang untuk sama-sama terlibat mentadbir dan membangun negara. Ini akan jadi kerugian yang memakan diri kita kelak di kemudian hari.

“Saranan saya, negara perlu perundangan dan akta untuk menghalang gejala ini daripada berterusan.

“Dan kepada mereka yang sedang memegang jawatan semata kerana pemberian politik apatah lagi gagal melaksanakan tugas, jika ada maruah, molek letak jawatan,” katanya.


512 polis N.Sembilan, ahli keluarga dijangkiti COVID-19 sejak Januari lepas

SEREMBAN, 2 Muharram 1443H, Rabu – Seramai 512 anggota polis Negeri Sembilan dan ahli keluarga mereka disahkan positif COVID-19 serta dikuarantin sejak Januari tahun ini berikutan penugasan dalam memerangi penularan wabak itu.

Timbalan Ketua Polis Negeri Sembilan Datuk Che Zakaria Othman berkata daripada jumlah itu seorang anggota polis dan seorang ahli keluarga telah meninggal dunia namun jangkitan dalam kalangan warga polis masih terkawal.

“Angka itu menunjukkan peningkatan berbanding 545 anggota yang dijangkiti sepanjang tahun lepas sebab belum habis tahun, kita sudah ada 512 yang dijangkiti.

“Bagaimanapun, Alhamdulillah setakat ini majoriti yang dijangkiti itu hanya pada tahap satu dan dua sahaja,” katanya kepada pemberita selepas menyerahkan 1,000 bakul makanan sempena program Op Bantu dengan kerjasama syarikat swasta di sini hari ini.

Justeru, menyedari risiko berkenaan beliau meminta anggota polis dan ahli keluarga mereka supaya sentiasa mematuhi prosedur operasi standard ketika menjalankan tugas selain anggota dan ahli keluarga divaksin.

Dalam pada itu, beliau berkata polis kontinjen Negeri Sembilan menerima 1,400 permohonan bantuan termasuk makanan daripada rakyat yang memerlukan di negeri itu sama ada melalui aplikasi WhatsApp, panggilan telefon atau rondaan anggota di setiap daerah.

“Oleh itu, dengan adanya sumbangan daripada semua pihak, kami akan mengagihkan kepada mereka yang memerlukan tanpa mengira latar belakang,” katanya.

Che Zakaria berkata pihaknya juga sentiasa memperketatkan penguatkuasaan dan kawalan dalam memerangi jenayah pemerdagangan orang dan penyeludupan migran di negeri ini dan setakat ini sebanyak dua kes dikesan membabitkan daerah Kuala Pilah dan Port Dickson. – Bernam


PAU 2023: Ucapan Ahmad Zahid gambaran UMNO di jurang kehancuran

BANGI, 22 Zulkaedah 1444H, Ahad – Ucapan Datuk Seri Dr Ahmad Zahid Hamidi ketika Perhimpunan Agung UMNO (PAU) 2023 yang banyak menyebut tentang sejarah silam dan konsep ‘penyesuaian politik’ seolah-olah membuktikan bahawa parti tersebut berada di jurang kehancuran.

Jurucakap Gagasan Bangsa, Aminuddin Yahya berkata, tindakan Presiden UMNO itu juga menunjukkan kurangnya kepercayaan dalam kalangan ahli terhadap kepimpinan parti.

“Sejarah lama UMNO diulang-ulang bagi meyakinkan ahli walhal semua itu sudah tidak relevan.

“Konsep ‘Penyesuaian Politik’ disebut berulang kali termasuk menamakan negara yang juga mengadakan kerajaan perpaduan sebagai justifikasi.

“Presiden UMNO mungkin lupa atau buat-buat lupa bahawa negara-negara lain membentuk kerajaan perpaduan dalam keadaan mereka satu rumpun dan tidak banyak perbezaan ideologi tetapi perpaduan dalam kerajaan sekarang ada pertembungan ideologi yang sangat besar yang hanya menunggu masa sahaja untuk meletus,” katanya.

Menulis di akaun rasmi Facebook miliknya, beliau turut mempersoalkan keutamaan UMNO dalam membawa perjuangan Melayu dan Islam.

“Apakah ‘penyesuaian politik’ yang dibawa kepada UMNO ini bermakna bahawa isu Melayu dan Islam sudah menjadi tidak utama dalam perjuangan mereka?

“Kalau dilihat ideologi PMX sekarang, tidak mungkin Melayu dan Islam akan diutamakan sebaliknya semua akan diberi hak yang sama (kononnya),” katanya.

Dalam pada itu, beliau juga berkata, musuh tradisi parti Melayu tersebut pastinya berasa gembira melihat tindakan pemimpin UMNO itu.

“Seruan yang diulang-ulang untuk ahli untuk mengundi calon-calon ‘Kerajaan Perpaduan’ dalam PRN nanti jelas memaksa ahli UMNO mengundi DAP seperti mana yang dimulakan oleh Ahmad Maslan sebelum PAU.

“Agaknya ramai ahli UMNO yang mengigau malam nanti, maklumlah DAP bukan sebarang parti. Sikap mereka terhadap Melayu dan Islam diketahui umum.

“DAP pasti tersenyum lebar melihat gelagat presiden dan pimpinan UMNO yang berlumba-lumba mensucikan mereka. Satu kejadian yang pelik tetapi benar,” katanya.


Ratusan ribu rakyat Sudan protes tentera rampas kuasa

KHARTOUM, 15 Jamadilawal 1443H, Isnin – Ratusan ribu rakyat Sudan berarak ke Istana Presiden di ibu negara sebagai protes terhadap rampasan kuasa tentera 25 Oktober lalu.

Protes pada Ahad itu mencetuskan ketegangan apabila pasukan keselamatan melepaskan gas pemedih mata dan bom tangan.

Pakar perubatan berkata, ramai yang cedera dalam protes berkenaan.

Menurut Kementerian Kesihatan Sudan, kira-kira 124 orang cedera di Khartoum.

Penunjuk perasaan berarak di jalan utama menuju ke istana, sambil melaungkan ‘rakyat lebih kuat dan tidak mungkin berundur’, dengan beberapa lagi dilihat meluru ke tepi jalan untuk mengelak gas pemedih mata.

Pakar perubatan yang turut serta dengan gerakan protes mendakwa, pasukan keselamatan menggunakan peluru hidup dan gas pemedih mata untuk meleraikan protes, menyerang penunjuk perasaan dan mencuri harta peribadi mereka.

Mereka juga mendakwa, pihak berkuasa mengepung hospital dan melepaskan gas pemedih mata di pintu masuk.

Tiada kenyataan segera daripada polis berhubung dakwaan itu.

Walaupun pasukan keselamatan menyekat jambatan di atas Sungai Nil ke ibu negara pada awal Ahad, penunjuk perasaan dapat menyeberangi jambatan yang menghubungkan bandar Omdurman ke tengah Khartoum

Bagaimanapun mereka ‘disambut’ dengan gas pemedih mata, kata saksi Reuters.

Saksi juga menyaksikan penunjuk perasaan melintasi jambatan dari Bahri, utara Khartoum ke ibu negara.

Gambar yang dikongsikan di media sosial menunjukkan protes berlaku di beberapa bandar lain termasuk Port Sudan, El-Deain, Madani dan Kassala. – Agensi


Johor benar rapat saf kuat kuasa hari ini

BANGI, 13 Zulkaedah 1443H, Isnin – Johor membenarkan saf solat berjemaah di masjid dan surau seluruh negeri itu dirapatkan berkuat kuasa serta merta hari ini.

Bagaimanapun, setiap jemaah masih digalakkan membawa sejadah sendiri dan tidak digalakkan bersalaman, manakala pemakaian pelitup muka dikekalkan.

Pengerusi Jawatankuasa Hal Ehwal Agama Islam negeri, Mohd Fared Mohd Khalid berkata, pelaksanaan itu mendapat perkenan Sultan Johor, Sultan Ibrahim Iskandar sebagaimana peruntukan Fasal 57(A) Undang-Undang Tubuh Kerajaan Negeri Johor 1895 dan Seksyen 6 Enakmen Pentadbiran Agama Islam (Negeri Johor) 2003.

“Aktiviti pengimarahan masjid dan surau seperti kelas pengajian takmir, kuliah subuh, kuliah dhuha, majlis zikir dan seumpamanya juga dibenarkan, begitu juga segala aktiviti memasak dan jamuan dalam kawasan masjid serta surau termasuk aktiviti bermalam.

“Tiada pemeriksaan suhu badan dan tiada had umur jemaah hadir ke masjid dan surau, namun sekiranya mempunyai gejala adalah tidak digalakkan. Majlis perkahwinan juga dibenarkan bagi masjid dan surau yang mempunyai dewan serbaguna,” katanya.

Pada 28 Mac lalu, Johor membenarkan solat berjemaah di masjid dan surau dengan cara merapatkan sejadah tanpa bersentuhan antara jemaah yang ketika itu diminta membawa sendiri sejadah berukuran sekurang-kurangnya satu meter panjang dan 0.6 meter lebar serta lengkap dua dos suntikan vaksin.

Program membudayakan al-Quran, kuliah umum, kuliah khas, kuliah dhuha, kuliah zuhor dan kuliah Jumaat, kelas takmir, kelas al-Quran, taklimat, kursus, forum, majlis zikir, majlis selawat, wirid dan tarikat juga dibenarkan dengan tidak melebihi tempoh dua jam.


Perlu ‘gencatan politik’ hingga kes jangkitan COVID-19 sifar

BANGI, 13 Syawal 1442H, Selasa – Gencatan politik perlu dilaksanakan di Malaysia bagi membendung penularan COVID-19 dalam komuniti yang kini sudah melonjak lebih 7,000 kes jangkitan.

Langkah itu disarankan Setiausaha Agung BERJASA, Ir Ts Muhammad Lukman Al Hakim Mohamad – sehingga kes baharu harian merekodkan sifar kes ataupun 80 peratus rakyat telah divaksin bagi mencapai ‘herd immunity’.

Baginya, menjadikan kesihatan dan nyawa rakyat sebagai ‘collateral damage’ dalam pergelutan kuasa politik di Malaysia adalah amat mendukacitakan.

“Saya mencadangkan ‘gencatan senjata’ politik penuh dilaksanakan di Malaysia sehingga kita mencapai 0 kes baharu harian atau 80 peratus rakyat telah divaksin bagi mencapai ‘herd immunity’

“Sehingga itu, semua parti politik dan jentera kerajaan pusat dan negeri tanpa mengira warna parti bekerjasama membangun polisi dan strategi bagi memerangi wabak COVID-19 yang membunuh ini,” katanya dalam satu kenyatan.

Dalam pada itu, beliau turut memberi pandangan berhubung cakap-cakap mengenai prosedur operasi standard (SOP) kerajaan serta Pilihan Raya Umum ke-15 (PRU-15).

“Saya dengar ada orang kata, kerajaan sengaja tak nak ambil tindakan tegas untuk perketat SOP COVID-19 supaya kes tak berkurang menjelang tamatnya darurat Ogos nanti, jadi ada alasan untuk elak PRU-15!

“Saya secara peribadi tak fikir kerajaan sanggup buat begitu. Memperjudikan kesihatan dan nyawa rakyat untuk kepentingan politik adalah tindakan yang amat tidak berperikemanusiaan,” katanya.

Bahkan katanya, sekiranya kerajaan dilihat bersungguh-sungguh ingin menjaga ekonomi dan sara hidup rakyat, sudah pastilah nyawa patut lebih diutamakan.

“Kini, kematian harian akibat pandemik COVID-19 telah mencecah angka 60 orang. Mereka adalah datuk, nenek, ibu, ayah, adik beradik, anak, suami atau isteri kepada seseorang,” katanya.


Penyelarasan banjir lemah, penilaian segera perlu dilakukan

SHAH ALAM, 17 Jamadilawal 1443H, Rabu – Kelemahan penyelarasan di kawasan yang terjejas teruk akibat banjir memerlukan penilaian semula, kata aktivis kemanusiaan,Tan Sri Dr Jemilah Mahmood.

“Koordinasi yang menjadi perkara yang sangat penting tiada. Jadi, saya tidak boleh menyalahkan penderma ikhlas yang hanya ingin membantu.

“Penilaian segera diperlukan. Sehingga kini, kita tidak tahu berapa ramai yang terjejas dan berapa ramai yang terkandas,” katanya di laman Instagram.

Dr Jemilah turut membuat sindiran kepada ahli politik dengan berkata,” Jika anda boleh memuatkan seseorang dalam bot anda dengan jurukamera dan bukannya orang yang terjejas, maka keutamaan anda semua salah.

Dr Jemilah ialah pengasas Mercy Malaysia dan ahli Pasukan Penilaian dan Penyelarasan Bencana Pertubuhan Bangsa-Bangsa Bersatu (PBB), yang berpengalaman dalam menyelaras dan mengurus bencana global.

Dr Jemilah berkata, kawasan yang terjejas masih tidak mempunyai bekalan elektrik atau isyarat telefon, dan menggesa penilaian manual di lapangan.

“Saya telah pergi ke kawasan terjejas dan pusat pemindahan sejak beberapa hari ini.

“Kerja menakjubkan oleh sukarelawan, baik dari organisasi mahupun kumpulan yang dianjurkan sendiri,” katanya.

Dr Jemilah juga menegaskan bahawa kerja-kerja mencari dan menyelamat memerlukan pengetahuan dan pengalaman, dengan mengatakan ramai yang tidak memakai jaket keselamatan dan tidak memberinya kepada mangsa yang diselamatkan itu.

Beliau juga berkata, terdapat juga banyak makanan dihantar ke pusat-pusat tersebut dan banyak yang telah dibazirkan.

“Kalau nak hantar makanan, hantar keropok dalam tin dan makanan kering.  Sukar untuk memasak nasi apabila anda berada di pusat pemindahan,” katanya.


Op Lancar tumpu kelancaran trafik sempena Aidiladha

BANGI, 7 Zulhijjah 1443H, Khamis – Op Lancar sempena Hari Raya Aidiladha pada 10 Julai ini akan menumpukan kepada kelancaran aliran trafik termasuk pemantauan bagi mengesan kesalahan menggunakan lorong kecemasan.

Setiausaha Polis Malaysia, Datuk Noorsiah Mohd Saaduddin berkata, Op Lancar akan bermula 8 Julai sehingga 11 Julai, ekoran pertambahan pergerakan orang ramai untuk pulang ke kampung dan kembali semula ke ibu kota selepas berhari raya.

Beliau berkata, melalui Jabatan Siasatan dan Penguatkuasaan Trafik (JSPT) telah mengenal pasti kawasan ‘hotspot’ yang dijangka sesak dan akan mengaturkan seluruh kekuatan petugas di lapangan.

Ini termasuk membabitkan elemen keanggotaan balai, kereta peronda (MPV) serta unit rondaan bermotosikal (URB) secara sistematik bagi memastikan aliran trafik di lebuh raya, jalan-jalan negeri serta bandaran bergerak lancar dan terkawal.

“Selain itu, rondaan cegah kemalangan dan omnipresent di lokasi turut dijalankan termasuk pendekatan pemantauan melalui dron Pasukan Gerakan Udara (PGU) bagi mengesan kesalahan menggunakan lorong kecemasan.

“Pengguna jalan raya disarankan untuk merancang perjalanan dan peka dengan informasi aliran trafik semasa,” katanya dalam kenyataan hari ini.

Beliau turut mengingatkan untuk melaksanakan peranan sebagai pengguna jalan raya yang berhemah dan patuhi segala peraturan lalu lintas dengan tidak memotong barisan, menyalahgunakan lorong kecemasan atau memarkir kenderaan sehingga menghalang laluan.

Katanya, melalui Op Lancar kali ini, PDRM komited untuk memastikan keselamatan dan keselesaan orang ramai sepanjang perjalanan terjamin bagi merayakan Aidiladha dalam suasana kekeluargaan yang sejahtera.


Hamas selamanya tak iktiraf Israel, kerajaan Malaysia bagaimana?

BANGI, 26 Rabiulakhir 1445H, Jumaat – Gerakan Perjuangan Islam Palestin (Hamas) tidak pernah dan selamanya tidak akan mengiktiraf kenegaraan Israel meskipun pernah bersetuju dengan pembentukan negara Palestin berdasarkan sempadan 1967.

Perkara itu ditegaskan Pengerusi Gabungan Solidariti Pembebasan Palestin (GSPP), Ustaz Muhammad Fauzi Asmuni sebagai menjelaskan kekeliruan yang mengaitkan pendirian kerajaan Malaysia berhubung sempadan 1967 dengan kenyataan pemimpin Hamas, Khalid Meshaal sebelum ini.

Pada 2017, Khaled berkata, walaupun asas piagam Hamas pada 1988 menggesa pengambilalihan semua mandat Palestin – termasuk Israel masa kini – dokumen baharu (pada tahun 2017) menyatakan ia akan menerima sempadan 1967 sebagai asas bagi sebuah negara Palestin, dengan Baitulmaqdis sebagai ibu kotanya dan pengembalian pelarian Palestin ke rumah mereka.

Sempadan 1967 merujuk kepada sempadan yang wujud sebelum perang di mana Israel menceroboh Baitulmaqdis Timur, Tebing Barat dan Semenanjung Gaza.

Tetapi, persetujuan ke atas dokumen baharu itu tidak bermakna mengiktiraf kenegaraan Israel, dan Khaled mengatakan Hamas tidak melepaskan matlamatnya untuk ‘membebaskan keseluruhan Palestin’.

Berhubung perkara itu, Ustaz Muhammad Fauzi berkata, baru-baru ini ada cubaan untuk mengaitkan pendirian kerajaan Malaysia berkenaan sempadan pra-1967 dengan kenyataan Khaled Meshaal pada 2017 tersebut.

Ia berlaku dalam dua kali kenyataan kerajaan pada 8 Oktober dan 3 November, seolah-olah kerajaan membuat pendirian berdasarkan pendirian Hamas, sedangkan pendirian kerajaan Malaysia dan Hamas berbeza.

“Saya kongsikan perbezaan antara kedua-dua pendirian tersebut, penerimaan Hamas terhadap sempadan pra-1967 pada 2017 disertakan dengan kuat kenyataan ‘tidak mengiktiraf Israel’.

“Kenyataan kerajaan Malaysia pula mendiamkan isu pengiktirafan terhadap sempadan negara Israel,” katanya.

Selain itu, beliau berkata, pendirian Hamas berhubung sempadan 1967 adalah bersifat sementara dan kekal menumpukan kepada penyelesaian akhir di mana akan ada satu negara berdaulat sahaja iaitu Palestin.

“Sedangkan kenyataan kerajaan Malaysia difahami bahawa sempadan pra-1967 adalah penyelesaian akhir.

“Hamas meletakkan syarat penerimaan sempadan pra-1967 dengan gencatan senjata jangka panjang. Ini tidak dilaporkan oleh berita dan kerajaan tidak menyebut langsung syarat tersebut,” katanya.

Menurut Ustaz Muhammad Fauzi, pendirian Hamas juga dibuktikan melalui serangan dan banyak lagi tindakan lain.

“Pendirian Hamas adalah jelas dan terbukti melalui tindakannya ke atas Israel, termasuk serangan Taufan Al-Aqsa yang menyaksikan puluhan penempatan haram dan kem rejim melepasi tembok Gaza tumpas.

“Bahkan, Hamas mengekalkan pendiriannya untuk bertahan dan tidak mengosongkan wilayah Gaza, meskipun diancam serangan tanpa henti daripada rejim Israel.

“Semuanya mengukuhkan kenyataan di atas bahawa Palestin perlu merdeka sepenuhnya dan negara Israel perlu dihapuskan,” katanya.

Tetapi, pendirian kerajaan pula disusuli dengan cadangan memindahkan penduduk Gaza sebagaimana yang disebut oleh Menteri Dalam Negeri, Datuk Seri Saifuddin Nasution Ismail.

“Ini membuktikan format akhir pada kerajaan adalah memang wujud dua negara berdaulat,” katanya.

Justeru, beliau menuntut kerajaan supaya menyatakan pendirian jelas supaya selari dengan kehendak dan maslahah rakyat Palestin.

“Dalam suasana perang, pendirian kabur dan bermain dengan bahasa hanya akan mengelirukan rakyat sendiri,” katanya.


Insaflah UMNO, PAS jangan alpa dengan perjuangan politik

Oleh Siti Hafidah Abd Ghaffar

BANGI, 5 Jamadilawal 1443H, Jumaat – Ketidaksefahaman antara UMNO dan PAS dalam menentukan kerjasama politik menimbulkan kemungkinan besar terkuburnya Muafakat Nasional (MN).

Sebelum ini, PAS dilaporkan menolak gagasan MN kerana mendakwa UMNO tidak mengikut piagam yang dipersetujui ketika kerjasama dua parti itu dibentuk.

Presiden PAS, Tan Sri Abdul Hadi Awang berkata, berdasarkan piagam MN, dua parti itu sedia menerima parti-parti lain termasuk Parti Pribumi Bersatu Malaysia (Bersatu) dan pertubuhan bukan kerajaan (NGO).

Namun malangnya apabila sampai peringkat pelaksanaan, kepimpinan UMNO hanya mahu parti itu dan PAS dalam MN, katanya.

Lebih mengeruhkan lagi keadaan, PAS dicabar membuktikan dasar penyatuan ummah yang diperjuangkan dengan menerima Parti Amanah Negara (PAN) menyertai gabungan MN.

Exco Pemuda UMNO, Datuk Dr Najmil Faiz Mohamed Aris secara sinis membangkitkan perkara itu susulan UMNO disalahkan kerana tidak mahu menerima Bersatu dalam MN.

Berikutan itu, penganalisis politik, Dr Syed Agil Syed Alsagoff berpandangan MN hanya akan menjadi ‘gajah putih’ sekiranya UMNO dan PAS tidak duduk semeja, menginsafi dan menyedari mengenai kepentingan kerjasama politik dua parti ini, dan bermuafakat untuk memacu persefahaman menjelang Pilihan Raya Umum ke-15 (PRU15).

Katanya, apa yang berlaku sebelum ini di PRN Melaka menunjukkan bahawa semangat MN tidak berupaya mendatangkan keyakinan kepada kedua-dua parti untuk saling bekerjasama dan mengukuhkan ukhuwah persefahaman.

Sebaliknya, ia melihat kepentingan terhadap potensi kuasa politik melebihi prinsip jalinan persefahaman yang diangankan itu.

“Permuafakatan sebegini hanya akan merugikan umat Melayu sekiranya parti-parti berorientasikan kepentingan Melayu gagal mencapai persetujuan untuk mendirikan suatu pakatan kepercayaan dalam kalangan rakyat khususnya para pengundi Melayu menjelang PRU akan datang.

“Sampai masanya bukan untuk menunjukkan pengaruh siapa yang kuat tapi sebaliknya kedua-dua parti harus menginsafi bahawa perpaduan Melayu hanya boleh dicapai melalui niat ikhlas, jujur terhadap pendirian,” katanya ketika dihubungi Ismaweb.net.

Beliau turut menggesa UMNO dan PAS berusaha untuk membina masa depan umat Melayu dengan mengembalikan kepercayaan dan keyakinan mereka terhadap institusi politik di negara ini.

“Kealpaan kita hanya mementingkan perjuangan politik tanpa menilai hati sanubari dan motif perjuangan parti-parti Melayu sudah pasti akan merugikan kita.

“Apatah lagi niat suci kita untuk memacu dan memajukan umat Melayu dalam pelbagai sektor termasuk pendidikan, ekonomi, sosiobudaya akan terkubur begitu sahaja sekiranya persefahaman ini tidak dihayati dengan sebaiknya,” katanya.


KKM siasat punca jangkitan kes indeks Omicron: KJ

KUALA LUMPUR, 29 Rabiulakhir 1443H, Sabtu – Kementerian Kesihatan (KKM) sedang menyiasat punca jangkitan kes indeks positif COVID-19 varian Omicron yang dikesan di Malaysia pada Khamis.

Menterinya Khairy Jamaluddin berkata ini kerana kes indeks tersebut telah menjalani ujian saringan COVID-19 prapelepasan sebelum memasuki negara ini dari Singapura dan semasa ketibaan di pintu masuk antarabangsa Lapangan Terbang Antarabangsa Kuala Lumpur (KLIA) pada 19 Nov lepas.

“Kita tidak tahu (kes indeks) dijangkiti di mana dan nilai kitaran ambang (CT value) agak tinggi, maksudnya kalau CT value menghampiri 30 dia boleh dikatakan tidak berapa berjangkit, dekat nak habis jangkitannya, jadi saintis kita sedang melihat apa sebenarnya berlaku,” katanya pada sidang media selepas merasmikan Persidangan Luka Global Asia Ketiga 2021 di sini hari ini.

Beliau berkata saringan kontak rapat bagi kes indeks berkenaan masih giat dijalankan dan memaklumkan setakat hari ini jumlah kontak rapat bagi kes tersebut kekal tujuh orang.

Ditanya mengenai laporan kajian di Afrika Selatan yang menyatakan Omicron tiga kali ganda berpotensi mengakibatkan jangkitan semula, Khairy berkata kerajaan perlu memantau perkara itu dan bergantung kepada data lebih jelas dari negara yang mempunyai kadar prevalen varian lebih tinggi.

Beliau memaklumkan maklumat itu akan diperoleh dalam tempoh satu atau dua minggu ini seterusnya mengingatkan orang ramai supaya tidak panik, sebaliknya terus mematuhi prosedur operasi standard (SOP) serta mendapatkan vaksin terutama dos penggalak bagi kumpulan berisiko tinggi.

“Langkah kita adalah antara langkah paling ketat di seluruh dunia. Malaysia ada kadar vaksinasi tinggi, kita ada stok yang cukup untuk dos penggalak dan telah mengoptimumkan kapasiti sistem kesihatan awam sekiranya berlaku kemasukan hospital meningkat,” katanya.

Mengenai langkah mewajibkan dos penggalak vaksin berikutan varian baharu ini, Khairy berkata pihaknya akan mengumumkan keputusan berkaitan perkara tersebut pada minggu hadapan.

Beliau berkata sasaran 75 peratus individu lengkap vaksinasi menerima dos penggalak dijangka dicapai pada Mac 2022, memandangkan pemberian dos penggalak adalah mengikut sela masa tiga hingga enam bulan selepas lengkap dos vaksinasi.

“Kita dah ada (bekalan) vaksin tapi ia mengambil masa sedikit kerana sela masa tiga hingga enam bulan, melainkan kita pendekkan tempoh sela masa tersebut dan sudah pasti kumpulan kerja kita sedang melihat perkara itu,” katanya.

Mengenai beberapa negara telah disenaraikan sebagai negara berisiko tinggi susulan penularan varian Omicron, Khairy berkata buat masa ini kerajaan hanya mengenakan sekatan perjalanan sementara ke atas pengembara dari Malawi, Afrika Selatan, Botswana, Eswatini, Lesotho, Mozambique, Namibia dan Zimbabwe. – Bernama


4 sekeluarga maut: Pemandu treler direman 3 hari

IPOH, 14 Zulhijjah 1443H, Khamis – Pemandu treler yang terbabit dalam kemalangan maut membabitkan empat sekeluarga di Kilometer 277.1 Lebuhraya Utara Selatan arah selatan di sini, petang semalam, direman tiga hari bermula hari ini sehingga Sabtu.

Perintah reman itu dikeluarkan oleh Penolong Pendaftar Puteri Nordina Kamalaudin selepas mendapat permohonan polis bagi meneruskan siasatan berhubung kes tersebut.

Ketua Polis Perak Datuk Mior Faridalathrash Wahid berkata pemandu berusia 34 tahun itu mempunyai 13 saman kesalahan trafik sejak 2008 sehingga tahun lepas, termasuk tiga daripada saman tersebut adalah terlibat dalam kemalangan jalan raya.

“Polis telah menahan pemandu treler dan akan direman hari ini bagi membantu siasatan lanjut di bawah Seksyen 41(1) Akta Pengangkutan Jalan 1987 iaitu menyebabkan kematian kerana memandu dengan melulu atau membahayakan.

“Bagaimanapun, ujian air kencing yang dijalankan mendapati lelaki tersebut tidak memandu di bawah pengaruh dadah,” katanya dalam kenyataan hari ini.

Mior Faridalathrash berkata pihaknya menerima maklumat mengenai kejadian itu pada 2.45 petang semalam dan hasil siasatan mendapati sebuah treler tanpa muatan yang dipandu lelaki itu dari arah Taiping menghala ke Bukit Beruntung, Selangor telah merempuh sebuah kereta yang dinaiki empat sekeluarga dari arah belakang.

“Akibat daripada rempuhan tersebut, treler dan kereta itu telah menggelongsor ke hadapan lalu melanggar lima buah kenderaan lain yang turut mengalami kerosakan teruk namun kesemua pemandu dan penumpang tidak mengalami sebarang kecederaan,” katanya.

Dalam pada itu, Mior Faridalathrash turut meminta orang ramai yang telah menyaksikan kemalangan tersebut supaya menyalurkan maklumat kepada Pegawai Penyiasat Inspektor Mohd Tarmini Che Hassan di talian 013-5949441 untuk membantu siasatan kes tersebut.

Mangsa, pesara polis Rahim Ramli, 60, isterinya Siti Petimah Omar, 59, dan dua anak perempuan mereka, Nor Hadirah, 28, dan Nor Hamizah, 27, meninggal dunia di lokasi kejadian. – Bernama


Rejim Israel tutup pintu masuk penduduk Palestin ke Salfit

RAMALLAH, 28 Ramadan 1443H, Sabtu – Pasukan keselamatan Israel menutup pintu masuk utara ke bandar Salfit di tengah-tengah Tebing Barat yang diduduki sekali gus menafikan akses masuk dan keluar dari bandar itu kepada lalu lintas rakyat Palestin dan pejalan kaki.

Tindakan itu mencetuskan ketegangan dan pertempuran dengan pemuda Palestin yang berang selepas penutupan itu.

Dalam pertempuran itu, tentera rejim Zionis melepaskan peluru hidup, bom tangan serta gas pemedih mata untuk menyuraikan rakyat Palestin.

Tiada kecederaan dilaporkan.

Selain itu, askar Israel juga meningkatkan kehadiran dan sekatan ke atas banyak kampung jiran dan menempatkan pusat pemeriksaan sementara di sana, menurut sumber tempatan, menyebabkan kelewatan perjalanan.

Dalam perkembangan lain, seorang pemuda Palestin berusia 27 tahun dibunuh malam tadi oleh tentera Israel di bandar Azzun, berhampiran bandar Qalqilia di Tebing Barat yang diduduki.

Yahya Ali Adwan terkena tembakan peluru hidup ketika pertempuran antara tentera Israel dan rakyat Palestin di bandar itu dan meninggal dunia di tempat kejadian. – Agensi


UMNO, PAS bangkitkan isu kalimah Allah

KUALA LUMPUR, 27 Rejab 1442H, Khamis – Mesyuarat Jawatankuasa Perunding Muafakat Nasional (MN) yang berlangsung malam tadi, menggesa kerajaan membawa keputusan penghakiman berhubung isu penggunaan kalimah Islam ke Mahkamah Rayuan.

Menerusi kenyataan dikeluarkan MN, gabungan itu menyatakan keprihatinan amat serius terhadap keputusan Mahkamah Tinggi yang membenarkan penggunaan kalimah-kalimah Islam oleh orang bukan Islam dalam penerbitan masing-masing.

“Mesyuarat juga menggesa kerajaan Persekutuan untuk mengambil inisiatif menyegerakan pelaksanaan pengharmonian sistem perundangan negara dalam kerangka Perlembagaan Persekutuan,” menurut kenyataan itu.

Kenyataan itu turut memaklumkan mesyuarat juga bersetuju untuk terus mengukuhkan MN.

Kenyataan media itu diedarkan Setiausaha Agung UMNO merangkap Setiausaha Agung MN Datuk Seri Ahmad Maslan menerusi aplikasi Whatsapp dan laman Twitternya.

Mahkamah Tinggi di sini hari ini memutuskan bahawa penganut agama Kristian di seluruh negara boleh menggunakan kalimah ‘Allah’ dan tiga perkataan Arab yang lain dalam penerbitan agama mereka untuk tujuan pendidikan.

Tiga perkataan itu ialah Baitullah, Kaabah dan solat.

Ini susulan keputusan Hakim Mahkamah Rayuan Datuk Nor Bee Ariffin, yang bersidang sebagai Hakim Mahkamah Tinggi, membenarkan permohonan semakan kehakiman oleh wanita suku kaum Melanau dari Sarawak yang beragama Kristian, Jill Ireland Lawrence Bill.

Terdahulu mesyuarat MN berkenaan antara UMNO dan PAS berlangsung kira-kira tiga jam di Menara Dato’ Onn, Pusat Dagangan Dunia Putra (PWTC), di sini, antara lain membincangkan agenda pemerkasaan gabungan itu.

Mesyuarat dipengerusikan bersama Timbalan Presiden Datuk Seri Mohamad Hasan dan rakan sejawatnya dari PAS, Datuk Seri Tuan Ibrahim Tuan Man dan disertai 12 ahli pimpinan tertinggi masing-masing dari kedua-dua parti. – Bernama


Peta Palestin: Google bersekongkol laku pembersihan bangsa

BAITULMAQDIS, 1 Zulhijjah 1441H, Rabu – Aktivis pro-Palestin melancarkan kempen dalam talian menyeru Google dan Apple meletakkan kembali Palestin dalam peta mereka.

“Menurut Google, Palestin tidak ada. Sama ada dengan sengaja atau tidak, Google menjadikan dirinya terlibat dalam pembersihan bangsa oleh pemerintah Israel terhadap Palestin,” kata petisyen itu.

Google telah menggantikan nama-nama kota dan kampung Palestin dengan nama Israel, sekali gus mencetuskan ketakutan enjin carian itu cuba menormalkan penjajahan yang dirancang Israel terhadap beberapa bahagian di Tebing Barat yang diduduki sejajar dengan ‘rancangan perdamaian’ kontroversi Presiden AS, Donald Trump.

“Apa yang dilakukan terhadap Palestin ini adalah penghinaan yang amat berat bagi rakyat Palestin dan melemahkan usaha berjuta-juta orang yang terlibat dalam kempen untuk menjamin kemerdekaan Palestin dan kebebasan dari penjajahan dan penindasan Israel,” tambah petisyen itu.

Justeru, para aktivis meminta Google menetap dan mengenal pasti wilayah Palestin yang diduduki secara haram oleh Israel.


Suhakam minta polis henti siasat peserta ‘Keluar dan #Lawan’

BANGI, 22 Zulhijjah 1442H, Ahad – Suruhanjaya Hak Asasi Manusia Malaysia (Suhakam) meminta pihak polis berhenti menyiasat dan mendakwa sesiapa yang menyertai Perhimpunan ‘Keluar dan #Lawan’ pada Sabtu kerana menggunakan hak asasi mereka untuk berhimpun.

Suhakam sebaliknya mengesyorkan agar pihak berkuasa menekankan pembangunan dan pengukuhan prosedur operasi standard (SOP) bagi membolehkan perhimpunan awam dijalankan dengan mengurangkan risiko COVID-19.

“Pihak polis juga dilihat membantu memudah cara perhimpunan melalui rundingan dengan penganjur bagi memastikan perhimpunan dapat dijalankan walaupun pada saat-saat akhir, tidak membenarkan peserta berhimpun di Dataran Merdeka seperti yang dirancang.

“Kami percaya langkah-langkah ini boleh ditambah baik pada masa hadapan,” katanya seperti dilapor media tempatan, hari ini.

Pada perkembangan sama, Suhakam turut memuji penganjur dan peserta dalam usaha untuk mematuhi SOP pandemik yang telah ditetapkan.

Selepas pemantauan, Suhakam mengesahkan perhimpunan itu berlangsung secara aman tanpa sebarang kejadian yang tidak diingini.

“Suhakam mengucapkan tahniah kepada semua yang terlibat dalam memastikan hak ini dilaksanakan secara bertanggungjawab oleh semua pihak,” katanya.


Sultan Nazrin titah parti politik cari formula terbaik

IPOH, 19 Rabiulawal 1442H, Sabtu – Sultan Perak Sultan Nazrin Shah menitahkan semua parti politik di negeri berkenaan mencari formula terbaik untuk membentuk kerajaan negeri baharu.

Ahli Dewan Negara Perak Datuk Seri Mohd Annuar Zaini berkata Sultan Nazrin bertitah demikian pada sesi terima menghadap beberapa pimpinan parti politik hari ini.

“Segala pandangan (pimpinan parti politik) itu didengari tetapi bukanlah tanggungjawab untuk Sultan Nazrin campur tangan dalam urusan masing-masing parti dan Sultan hanya boleh nasihatkan carilah formula terbaik untuk tubuhkan kerajaan dan pimpinan baharu,” katanya.

Beliau berkata demikian kepada media di luar perkarangan Istana Kinta, di sini selepas selesai majlis terima menghadap beberapa pimpinan parti politik itu.

Pimpinan parti politik itu termasuk Pengerusi DAP Perak Nga Kor Ming, Pengerusi PKR Perak Farhash Wafa Salvador Rizal Mubarak, Pengerusi Amanah Perak Datuk Asmuni Awi dan Pengerusi Badan Perhubungan UMNO Perak Datuk Saarani Mohamed.

Esok, Presiden UMNO Datuk Seri Dr Ahmad Zahid Hamidi dijadual menghadap Sultan Nazrin di Istana Kinta, Ipoh pukul 10 pagi.

Ditanya sama ada pihak Istana telah disembah maklum senarai calon Menteri Besar baharu, Mohd Annuar berkata difahamkan perkara itu masih dalam perundingan parti-parti politik.

Semalam, Ahmad Faizal gagal memperoleh sokongan dalam usul keyakinan ahli Dewan terhadap Menteri Besar dalam persidangan Dewan Undangan Negeri (DUN) apabila hanya mendapat 10 undi, berbanding 48 menolak manakala satu berkecuali.

Usul itu dibawa Datuk Abd Manap Hashim (BN-Pengkalan Baru) atas alasan untuk membuktikan Ahmad Faizal mempunyai sokongan padu daripada semua 59 ADUN sebagai seorang Menteri Besar.

DUN Perak merangkumi 25 ADUN Barisan Nasional yang kesemuanya UMNO, DAP (16), Amanah (5), Bersatu (5), PKR (3), PAS (3), manakala Gerakan dan Bebas masing-masing satu. – Bernama


Malaysia bakal penerima utama vaksin COVID-19 dibangunkan China

KUALA LUMPUR, 25 Safar 1442H, Selasa – China bersetuju menyenaraikan Malaysia sebagai penerima utama vaksin COVID-19 yang dihasilkan negara itu sebaik ia berjaya dibangunkan kelak, kata Datuk Seri Hishammuddin Tun Hussein.

Menteri Luar itu mengumumkan perkara berkenaan pada sidang media bersama selepas mengadakan mesyuarat dua hala dengan rakan sejawatannya dari China, Wang Yi, di sini, Selasa.

“Kami mengalu-alukan dan menghargai komitmen China dalam menyediakan vaksin COVID-19 buatan China, setelah berjaya dibangunkan dan menyenaraikan Malaysia sebagai penerima utama.

“Kami juga menyambut baik kesepakatan China untuk menggalakkan perusahaan China menjalin kerjasama dengan rakan kongsi Malaysia dalam penyelidikan dan pembangunan vaksin dan pengedaran,” katanya.

Mengulas lanjut, Hishammuddin berkata, Malaysia juga memantau rapat perkembangan vaksin itu dan mendapatkan vaksin menjadi keutamaan kerajaan.

“Jika kita ingin mencari jalan menangani COVID-19 hanya ada dua cara untuk melakukannya, salah satunya mencegah dengan vaksinasi, satu lagi dengan ubat,” tambahnya.

Beliau berkata, China telah mengumumkan vaksin itu, kini sedang dibangunkan di negara itu dan dijangka dapat digunakan masyarakat umum pada awal November.

“Kunjungan (Wang Yi) ke Kuala Lumpur menjadi platform baharu bagi kita memastikan kita tidak ketinggalan dalam kerjasama dan koordinasi vaksin,” katanya.

“Di pihak kementerian luar, kita perlu terus berunding dan meyakinkan (bahawa) Malaysia membuat perjanjian diplomatik dengan rakan-rakan kita untuk memastikan kita membuat keputusan berdasarkan percubaan dan apabila diumumkan kelak, Malaysia tidak akan ketinggalan,” ujar Hishammuddin. – Bernama


Bawa agenda peribadi, SUHAKAM bukan lagi lidah kerajaan

Oleh Zuhayati Yazid

BANGI, 16 Rabiulawal 1443H, Sabtu – Agenda perjuangan Suruhanjaya Hak Asasi Manusia Malaysia (SUHAKAM) kini dilihat lebih bersifat peribadi berbanding matlamat asal penubuhannya.

Suruhanjaya tersebut seperti memberi keutamaan kepada isu-isu berkepentingan berbanding menjadi lidah kepada kerajaan dan majoriti rakyat.

Atas faktor itu, Presiden Parti Barisan Jemaah Islamiah Malaysia (BERJASA), Ustaz Zamani Ibrahim merasakan, sudah tiba masa barisan kepimpinan SUHAKAM ditukar untuk kekal relevan dengan situasi di Malaysia.

“SUHAKAM hari ini dilihat tidak lagi menjadi lidah kerajaan tetapi lebih mementing agenda tertentu dalam menyelesaikan banyak perkara.

“Sudah tiba kita noktahkan dan gantikan barisan yang lebih berwibawa, yang mampu menyelesaikan (masalah), yang dilihat lebih serius,” katanya kepada Ismaweb.net, hari ini.

Beliau berkata demikian sebagai mengulas kenyataan Pesuruhanjaya SUHAKAM, Jerald Joseph yang mahu meneliti isu kematian rakyat Nepal di negara ini.

Kata Jerald, sepanjang tahun 2018 hingga Julai 2021, kira-kira 1,158 penduduk Nepal dilaporkan meninggal dunia dengan pelbagai alasan sepanjang berada di negara ini.

Mengulas isu kematian rakyat Nepal, Ustaz Zamani mendesak supaya usaha SUHAKAM itu ditangguh untuk memberi laluan kepada isu-isu yang lebih besar.

Katanya, sepatutnya SUHAKAM memperjuangkan hak asasi manusia dan keadilan berteraskan aspirasi negara bagi membangun serta membentuk kesedaran yang lebih tinggi dalam kalangan rakyat.

“Isu keadilan dalam perundangan, pendidikan, ekonomi, kesihatan dan kebajikan perlu diberi perhatian yang serius oleh SUHAKAM,” tegasnya.


Israel enggan vaksin tahanan Palestin, 5 organisasi hantar petisyen ke mahkamah

BAITULMAQDIS, 27 Jamadilawal 1442H, Isnin – Lima organisasi hak asasi manusia yang berpusat di wilayah Palestin yang diduduki menggesa vaksinasi COVID-19 diberikan kepada tahanan Palestin.

Persatuan Hak Sivil, Doktor untuk Hak Asasi Manusia, Adalah, Pusat Pertahanan Individu, dan juga Rabbis untuk Hak Asasi Manusia mengemukakan petisyen ke Mahkamah Agung Israel.

Sebelum ini, Menteri Keselamatan Awam Israel, Amir Ohana, mengatakan vaksinasi tahanan itu bukan prioriti mereka.

Lima organisasi meminta mahkamah memerintahkan Israel Prison Service (IPS) untuk memberi vaksin kepada semua tahanan, tidak kurang juga dari mereka yang berusia lebih dari 60 tahun.

Adalah mendakwa, sikap menteri Israel itu melanggar hak perubatan tahanan, dan bertentangan dengan garis panduan Kementerian Kesihatan Israel serta etika perubatan profesional yang menjamin tindakan yang sama untuk semua orang.

Akhir bulan lalu, pihak berkuasa penjara Israel menutup penjara Ramon setelah mengesan beberapa jangkitan coronavirus di kalangan tahanan dan pengawal.

Persatuan Tawanan Palestin (PPS) mengatakan pada 27 Disember, penutupan itu adalah ‘petunjuk serius mengenai kemungkinan wabak yang meluas di antara para tahanan.’

Jumaat lalu, Ohana mengulangi bahawa dia kekal dengan keputusannya untuk tidak memberikan vaksin kepada tahanan Palestin.

Menteri itu menegaskan bahawa pemberian vaksin hanya akan dipertimbangkan setelah semua anggota penjara dan juga seluruh populasi Israel selesai divaksin.

Awal bulan ini, Menteri Kesihatan Palestin, Mai al-Kaila memberi amaran mengenai wabak virus yang merebak dengan pantas di pusat-pusat penahanan Israel yang padat.

Kaila dalam satu kenyataan pada 3 Januari lalu menyatakan bahawa penjara Israel adalah pusat berpotensi wabak, terutama orang tua dan orang sakit, berisiko tinggi.

Menteri itu menyatakan pihak berkuasa Israel bertanggungjawab atas nyawa tahanan Palestin, terutama mereka yang dipenjarakan di Penjara Ktzi’ot, di mana lebih dari 1,200 tahanan kini ditahan. – Agensi


Sistem nilai wanita hari ini – sekilas pandang


Gesa lucut kerakyatan penghina Jata Negara, hukuman paling adil!

BANGI, 13 Zulkaedah 1441H, Ahad – Walaupun kerajaan telah mengharamkan buku ‘Rebirth: Reformasi, Resistance, and Hope in New Malaysia, mana-mana pihak yang terbabit dengan kulit muka hadapan buku berkenaan tetap mesti didakwa atas perbuatan menghina Jata Negara.

Hukuman yang dikenakan harus setimpal – seperti gesaan pendakwah bebas, Prof Dr Ridhuan Tee Abdullah supaya kerajaan melucut kerakyatan pelaku – kerana itu sahaja cara untuk mengajar dan memastikan insiden sama tidak berulang.

Katanya, tindakan mesti dikenakan juga terhadap semua pihak yang terbabit dengan penerbitan buku termasuk penerbit, editor, penulis dan pencetak.

Perlu diingat, perbuatan menghina Jata Negara lebih hina daripada menterbalikkan bendera kebangsaan, katanya

Pengguna Facebook, Delima April bersetuju dengan cadangan Prof Ridhuan Tee dan mahukan pelaku yang menghina Jata Negara dikenakan hukuman berat.

Katanya, hukuman itu penting supaya menjadi pengajaran kepada individu-individu yang bersikap talam dua muka di tanah air ini.

“…tak hormat tempat mereka membesar. Belajar, cari makan dan hidup selesa. Buat salah dan minta maaf. Sampai bila nak berlembut dengan jenis yang biadab macam ini,” soalnya kesal.

Bimbang dengan perkara itu, pengguna Lia Ersa tidak menolak kemungkinan perkara lebih buruk bakal terjadi sekiranya tiada tindakan diambil ke atas penghina Jata Negara.

“Mereka bukan bayi kecil yang tidak tahu apa-apa. Jika tidak diambil tindakan, mungkin akan ada propaganda lain diciptanya. Golongan ini umpama racun, kalau simpan lama-lama tanpa tindakan tegas.

“Wallahualam, moga Allah lindung Malaysia dari golongan pelampau, liberal, sekular, pluralisme, yang hidup bertuhankan nafsu hingga hilang ketamadunan fitrah manusia, “ katanya.

Bukan itu sahaja, Hafni Hj Tamin dalam tulisannya berkata, penghinaan ke atas negara bukan kali pertama berlaku kerana sebelum ini Jalur Gemilang, bahasa kebangsaan, agama rasmi Persekutuan, Yang di-Pertuan Agong turut menjadi mangsa individu-individu tidak bertanggungjawab.

“Buat dulu, lepas tu senang-senang minta maaf. Kerajaan kena tegas, orang-orang macam ini lucutkan sahaja kerakyatannya. Ada pun tidak menguntungkan negara,” tegasnya.

Berpendapat sama, Aizat Abdul Rashid berkata: “Pasang bendera terbalik minta maaf. Pasang bendera yang bukan Jalur Gemilang minta maaf. Ini Jata Negara dipermainkan nak minta maaf juga?

“Cukup-cukup. Maruah negara diambil mudah dan diperlekehkan. Mereka semua ini harus dan wajib dihukum sekeras-kerasnya agar tahu menghormati negara kita yang kita yang tercinta.

“Biar hukuman itu menjadi pengajaran kepada mereka yang berniat kurang terhadap Yang di-Pertuan Agong dan ketuanan orang Melayu. Berikan pengajaran dan hukuman yang setimpal dengan apa yang mereka lakukan,” katanya.


Kompaun RM10,000 terpakai untuk semua kategori PKP

KUALA LUMPUR, 29 Rejab 1442H, Sabtu – Kompaun RM10,000 mengikut Ordinan Darurat (Pencegahan dan Pengawalan Penyakit Berjangkit)(Pindaan) 2021 terpakai untuk semua kategori Perintah Kawalan Pergerakan (PKP), kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata ini bermakna mereka yang berada di kawasan PKP, PKP Bersyarat dan PKP Pemulihan boleh dikenakan kompaun RM10,000 sekiranya melanggar prosedur operasi standard (SOP) kawasan berkenaan.

“Tapi (orang awam) harus faham, tindakan polis mengeluarkan kompaun itu berdasarkan Ordinan Darurat yang dilaksanakan dan ia adalah untuk keselamatan orang ramai,” katanya kepada pemberita selepas menyempurnakan majlis pecah tanah bagi pembangunan projek Satu Anggota Satu Rumah (SASaR) di Satria Residensi, Sungai Besi, di sini hari ini.

Ismail Sabri sekali lagi menegaskan polis tidak mempunyai kuasa untuk mengurangkan jumlah kompaun yang dikenakan, sebaliknya mereka yang menerima notis kompaun tersebut boleh membuat rayuan di Pejabat Kesihatan Daerah.

Mengikut Ordinan Darurat (Pencegahan dan Pengawalan Penyakit Berjangkit)(Pindaan) 2021, notis kompaun yang dikenakan bagi pelanggaran SOP PKP ialah RM10,000 berkuat kuasa 11 Mac, manakala syarikat yang melakukan kesalahan sama boleh dikompaun RM50,000. – Bernama


Jerebu: Sekolah ditutup serta-merta jika IPU lebih 200

BANGI, 17 Rabiulawal 1445H, Selasa – Sekolah hendaklah menghentikan semua aktiviti di luar bilik darjah, menangguhkan aktiviti keramaian dan sukan luar bangunan yang membabitkan semua murid jika bacaan indeks pencemar udara (IPU) melebihi 100.

Perkara itu antara ketetapan yang dikeluarkan Kementerian Pendidikan menerusi garis panduan institusi pendidikan KPM menghadapi fenomena jerebu.

KPM dalam kenyataan di Facebook berkata, pihaknya mengambil perhatian keadaan jerebu yang sedang melanda dan bacaan IPU tidak sihat di beberapa kawasan seluruh negara.

“Sehubungan dengan itu, jabatan pendidikan negeri (JPN), pejabat pendidikan daerah (PPD) dan sekolah diminta untuk mengambil langkah pencegahan sewajarnya bagi menjaga aspek kebajikan, keselamatan dan kesihatan murid-murid, guru dan seluruh warga sekolah.

“Semua pihak diminta untuk merujuk kepada Surat Peringatan Berkaitan Persediaan Sekolah Berhubung Penjagaan Kebajikan, Kesihatan dan Keselamatan Murid Semasa Menghadapi Cuaca Panas dan Jerebu bertarikh 26 April 2023 dan Surat Siaran Kementerian Pendidikan Malaysia Bil.1/2019: Langkah-Langkah Kementerian Pendidikan Malaysia bagi Menjamin Kesihatan dan Keselamatan Murid di Sekolah Yang Berada Dalam Kawasan Jerebu Yang Dianggap Kritikal bertarikh 15 Januari 2019,” katanya.

Menurut garis panduan itu, semua sekolah yang berada dalam kawasan atau daerah dengan bacaan IPU melebihi 200, hendaklah ditutup serta-merta.

“Pengetua/guru besar hendaklah memastikan guru membuat tugasa sewajarnya di sekolah semasa sekolah ditutup jika guru tidak diberi cuti selaras dengan peruntukan dalam Surat Siaran Bil.8/2016: Garis Panduan Pengurusan Pengajaran dan Pembelajaran Akibat Bencana bertarikh 21 Julai 2016.

“Jika bacaan IPU melebihi 500, guru dan kakitangan tidak perlu hadir ke sekolah,” menurut garis panduan.

Garis panduan itu menyatakan, pembukaan semua sekolah adalah bergantung kepada bacaan IPU di bawah 200, dan pihak sekolah hendaklah sentiasa mengikuti perkembangan semasa melalui media massa mengenai fenomena jerebu di kawasan atau daerah masing-masing supaya mudah untuk mengambil tindakan.

“Murid-murid dinasihatkan memakai pelitup muka dan meminum air dengan kerap.

“Pihak sekolah hendaklah merujuk murid-murid yang didapati tidak sihat kepada ibu bapa atau penjaga dengan kadar segera,” katanya.


Ratusan jenazah tidak dapat dikebumikan kerana serangan berterusan Zionis

GAZA, 1 Jamadilawal 1445H, Rabu – Ratusan jenazah tidak dapat dikebumikan di Hospital Al-Shifa di Semenanjung Gaza berikutan serangan berterusan rejim Zionis.

Timbalan Menteri Kesihatan Gaza, Yousef Abu-Al Rish memberi amaran ratusan jenazah yang terpaksa diletakkan di hospital tersebut boleh membawa bencana kesihatan, lapor Agensi Anadolu.

Katanya, lebih 100 jenazah tidak dapat dikebumikan dan terpaksa ditempatkan di dalam kawasan hospital berkenaan berikutan serangan tanpa henti rejim Zionis.

Rejim Zionis juga mengepung kawasan Hospital Al-Shifa dan beberapa hospital lain di wilayah itu sejak beberapa hari lalu selain berdepan sekatan lain termasuk ketiadaan bekalan air dan elektrik.

Ketika ini, rejim pengganas itu dilaporkan sedang menceroboh masuk ke dalam hospital dan menembak ke arah bilik pesakit.

Dalam serangan ke atas Gaza yang hampir memasuki hari-40, kira-kira 11,240 rakyat Palestin terkorban termasuk 7,700 wanita dan kanak-kanak.

Manakala lebih 28,200 yang lain cedera menurut laporan terbaharu pihak berkuasa Palestin.

Selain itu, ribuan bangunan termasuk hospital, masjid, dan gereja juga telah rosak atau musnah teruk dalam serangan udara dan darat yang tidak henti-henti rejim Zionis Israel ke atas kawasan yang dikepung sejak bulan lalu. – Agensi


18 kanak-kanak Palestin dibebas selepas beberapa jam ditahan

BAITULMAQDIS, 14 Ramadan 1443H, Sabtu – Pasukan pendudukan Israel membebaskan 18 kanak-kanak Palestin selepas menahan mereka selama beberapa jam ketika serbuan ke dalam perkarangan Masjid al-Aqsa di Baitulmaqdis Timur, awal pagi semalam.

18 kanak-kanak itu – semuanya di bawah umur 14 tahun – dibebaskan di pos pemeriksaan tentera Israel Qalandia di jalan Baitulmaqdis-Ramallah.

Lebih 400 jemaah Palestin telah ditangkap oleh tentera penjajah Israel apabila pegawai polis yang lengkap bersenjata menyerbu perkarangan Masjid al-Aqsa selepas solat Subuh.

Lebih 120 jemaah Palestin turut cedera akibat tindakan pasukan penyerang.

Penduduk Palestin tercedera rata-ratanya disebabkan terkena peluru bersalut getah, gas pemedih mata atau dipukul oleh polis Israel yang turut melepaskan bom tangan.

Sejak beberapa minggu lalu, ketegangan meningkat di seluruh Tebing Barat apabila pihak berkuasa pendudukan melakukan penangkapan dan serbuan di banyak kawasan, terutama di utara wilayah itu.- Agensi

BERITA BERKAITAN:


19 hilang tanah runtuh di Jepun

TOKYO, 22 Zulkaedah 1442H, Sabtu – Sekurang-kurangnya 19 dilaporkan hilang dalam kejadian tanah runtuh di sebuah bandar peranginan popular di Jepun hari ini, ekoran hujan lebat berterusan sejak beberapa hari lalu.

Dalam satu rakaman televisyen menunjukkan arus lumpur memusnahkan beberapa bangunan di bandar Atami barat daya Tokyo, yang turut mencetuskan panik penduduk di sekitar.

Pegawai pengurusan bencana di Shizouka  memberitahu, keselamatan 19 individu yang hilang masih belum diketahui setelah insiden itu.

Bagaimanapun, kerajaan tempatan telah meminta bantuan pasukan ketenteraan untuk misi menyelamat mangsa, katanya.

Insiden tanah runtuh berlaku kira-kira jam 10.30 pagi waktu tempatan yang turut memusnahkan beberapa kediaman.

Lebih 2,800 rumah di wilayah itu terputus bekalan elektrik, menurut Tokyo Electric Power Company (TEPCO).

Media negara itu berkata, Perdana Menteri, Yoshihide Suga dijangka mengadakan pertemuan dengan jemaah menteri bagi membincangkan mengenai bencana berkenaan serta kerosakan lain akibat hujan.

Sebahagian besar Jepun kini berada dalam musim hujan tahunan, yang dijangka berlarutan selama beberapa minggu dan sering menyebabkan banjir serta insiden tanah runtuh.

Pada 2018, lebih 200 orang meninggal dunia ketika banjir besar melanda negara itu, sementara puluhan yang lain pada tahun lalu. –  Agensi


Kalau PN menang Pulau Pinang eloklah Melayu pimpin, bukan Gerakan

Oleh Siti Fatimah Ishak

BANGI, 22 Muharam 1445H, Rabu – “Cita-cita ultra kiasu Gerakan ini besar, ditakdirkan Perikatan Nasional (PN) menang nanti, dia nak jadi Ketua Menteri.

“Jadi jika ditakdirkan PN menang, eloklah Melayu yang memimpin, bukan Gerakan.”

Demikian tegas Prof Dr Mohd Ridhuan Tee Abdullah mengingatkan gabungan parti Bersatu dan PAS sekiranya berjaya merampas Pulau Pinang pada Pilihan Raya Negeri (PRN) Sabtu ini.

Beliau menasihatkan PN supaya tidak membiarkan Gerakan seperti kaduk naik junjung, justeru didiklah Gerakan supaya tidak seperti parti ultra kiasu.

“Saya memohon agar PN kembali sedar, siapakah rakan mereka yang sebenar. Saya amat yakin, antara pemimpin Gerakan, DAP dan MCA, kepentingan mereka sama, mereka ada persetujuan bersama dalam menentukan masa depan bangsa Cina.

“Di sinilah kelemahan parti-parti dominasi Melayu dalam percaturan strategi dan kepentingan masa hadapan. Kita bila main, kita bermain sungguh, sehingga jadi main-main.

“Bila bergaduh, bergaduh sungguh, sehingga bermusuhan antara satu sama lain. Paling malang, terlepas pandangan soal kepentingan agama, bangsa dan negara. Ingat, PRN enam negeri ini satu isyarat lebih jelas untuk melihat dan membezakan antara sahabat, kawan dan musuh,” katanya.

PN bertanding di kesemua kerusi Dewan Undangan Negeri (DUN) Pulau Pinang.

Gerakan mendominasi senarai calon dengan bertanding di 19 kerusi, PAS (tujuh) dan Dewan Himpunan Penyokong PAS (DHPP) (tiga), Bersatu (tujuh) dan Bersatu-Bersekutu (empat).


Bon Odori: Tarik balik poster papar imej wanita bertudung

Oleh Athirah Huda Zalhe

BANGI, 8 Zulkaedah 1443H, Rabu – Ikatan Muslimin Malaysia (ISMA) Cawangan Shah Alam mendesak penganjur Festival Bon Odori menarik balik poster yang memaparkan ilustrasi wanita bertudung bagi mempromosikan program berkenaan.

Yang Dipertua ISMA Shah Alam, Fakrur Radzi Mohd Omar berkata, tindakan itu perlu untuk mengelakkan kekeliruan umat Islam terhadap festival yang jelas bercanggah dengan agama Islam.

Ini kerana, acara terbabit jelas tidak boleh dihadiri orang Islam, maka sebarang bentuk promosi seumpama itu dilihat seperti usaha menormalisasikan penglibatan orang Islam, katanya.

“Diharap pihak berkenaan menghormati Perlembagaan Malaysia yang telah menetapkan sebarang penyebaran ajaran bukan Islam tidak dibenarkan mengikut Perkara 11(4) dalam Perlembagaan.

“Diperincikan lagi mengikut Enakmen Negeri Selangor juga adalah menjadi kesalahan mendekati orang Islam mendedahkannya kepada apa-apa ucapan atau pertunjukan sesuatu mengenai agama bukan Islam,” katanya kepada Ismaweb.net, hari ini.

Sebelum ini, Menteri di Jabatan Perdana Menteri (Hal Ehwal Agama), Datuk Idris Ahmad menasihatkan umat Islam di negara ini supaya tidak menyertai Festival Bon Odori yang akan diadakan di Kompleks Sukan Negara Shah Alam pada 16 Julai ini kerana mengandungi unsur agama lain.

Festival yang sudah disambut di Jepun sejak 500 tahun lalu menampilkan persembahan tarian dengan dikaitkan bagi menghormati semangat nenek moyang dalam perayaan Buddha Jepun.

Amalan Buddha-Confusion ini berkembang menjadi musim cuti di mana keluarga berkumpul di tempat kelahiran nenek moyang, melawat dan membersihkan kubur mereka.

Sehubungan itu, Fakrur Radzi mengingatkan semua umat Islam di negara ini untuk berhati-hati dan mengambil berat unsur-unsur berkenaan supaya tidak dipandang biasa dan normal, walaupun menghormati budaya serta anutan agama lain.

Beliau berkata, sabda Rasulullah ﷺ bahawa barangsiapa yang menyerupai sesuatu kaum dia adalah daripada kalangan mereka.

“Maka, adalah difahami bahawa menyerupai orang kafir dalam perayaan mereka adalah dilarang. Hadis itu bertujuan untuk menjauhkan umat Islam daripada mengikuti apa jua perkara yang menjadi syiar khusus orang bukan Islam.

“Mengingati roh nenek moyang dengan menari, menyembah semangat mereka dan sebagainya adalah larangan di dalam Islam. Ini boleh membawa dosa syirik kepada Allah,” katanya.

Pautan berkaitan;


Usul undi tidak percaya? Ini penjelasan pakar Perlembagaan

KUALA LUMPUR, 4 Rabiulawal 1442H, Rabu – Menjelang persidangan Dewan Rakyat yang dijadualkan berlangsung selama 27 hari bermula 2 November hingga 15 Disember ini, isu undi tidak percaya terhadap Perdana Menteri Tan Sri Muhyiddin Yassin semakin hangat diperkatakan.

Sebanyak 16 usul mengenai perkara itu dilapor telah dikemukakan oleh 16 Ahli Parlimen, iaitu 11 daripada Amanah dan lima daripada Parti Pejuang Tanah Air, kepada Yang Dipertua Dewan Rakyat Datuk Azhar Azizan Harun.

Memetik kenyataan pakar Perlembagaan Persekutuan, Prof Madya Dr Shamrahayu Abd Aziz, dalam sejarah Malaysia, usul undi tidak percaya tidak pernah dikemukakan di Dewan Rakyat namun pernah berlaku pada persidangan Dewan Undangan Negeri iaitu di Kelantan pada 15 Oktober 1977.

Beliau turut memperincikan beberapa persoalan mengenai usul undi tidak percaya seperti adakah jumlah tertentu diperlukan bagi usul itu disenaraikan dalam Aturan Urusan Mesyuarat.

Katanya, Peraturan-Peraturan Majlis Mesyuarat Dewan Rakyat tidak mensyaratkan jumlah tertentu untuk membolehkan sesuatu usul dimasukkan dalam agenda persidangan.

“Pada persidangan lepas, (Ahli Parlimen) Langkawi (Tun Dr Mahathir Mohamad) telah membuat cadangan usul undi tidak percaya, dan usul tersebut telah tersenarai dalam agenda mesyuarat tetapi tidak dibahaskan,” katanya dalam hantaran Facebook beliau serta turut disiarkan oleh Tinta Minda portal Bernama.com

Mengenai sebab usul sedemikian diletak pada bahagian bawah senarai Aturan Urusan Mesyuarat, beliau berkata, ini disebabkan usul itu adalah usul persendirian dan tidak mewakili kerajaan.

Peraturan 15(1) dan (2) Peraturan-Peraturan Majlis Mesyuarat Dewan Rakyat jelas menyatakan urusan kerajaan hendaklah didahulukan, mengatasi urusan lain, serta diatur mengikut pertimbangan kerajaan, katanya.

Namun menurut Prof Shamrahayu, pembentangan usul persendirian boleh didahulukan sekiranya usul tersebut diangkat oleh seorang menteri seperti yang dinyatakan dalam Peraturan 14(2) peraturan berkenaan.

“Ini pernah berlaku apabila menteri mengangkat agenda pembentangan Rang Undang-Undang 355 (Pindaan Akta Mahkamah Syariah (Bidang Kuasa Jenayah) 1965) sehingga membolehkan rang undang- undang persendirian yang dibawa oleh (Ahli Parlimen) Marang (Datuk Seri Abdul Hadi Awang) telah dibaca. Walaupun begitu, perkara ini sukar untuk dilakukan,” katanya.

Mengenai usul yang mahu usul undi tidak percaya itu didahulukan atas alasan isu tersebut adalah urusan penting dalam menentukan keabsahan lantikan perdana menteri, Prof Shamrahayu berkata, perkara berkenaan boleh dilakukan sekiranya mendapat persetujuan majoriti ahli Dewan Rakyat.

Beliau juga berkata, Peraturan-Peraturan Majlis Mesyuarat Dewan Rakyat boleh dipinda termasuk bagi mengadakan peruntukan khusus tentang usul undi tidak percaya.

“Standing Order (Peraturan-Peraturan Majlis Mesyuarat) ini bukan akta tetapi bersifat peraturan. Oleh kerana Perlembagaan Persekutuan adalah undang-undang tertinggi negara, tiada apa (peraturan) yang boleh mengatasinya. Oleh itu, peraturan ini juga tertakluk kepada Perlembagaan Persekutuan,” jelasnya.

Menurut Prof Shamrahayu, usul undi tidak percaya dikemukakan atas beberapa faktor termasuk perdana menteri tidak layak memegang jawatan itu atas sebab ketidakbolehan melaksanakan tugas; membuat keputusan merugikan atau membawa kesan buruk kepada negara; atau berlaku keadaan luar biasa seperti lompat parti.

Undi tidak percaya boleh berlaku dalam beberapa keadaan, iaitu undi secara formal di Dewan Rakyat; rang undang-undang kerajaan tidak diluluskan pada bacaan kedua dan/atau ketiga; perdana menteri gagal mendapatkan undi percaya setelah mengemukakan usul undi percaya; kerajaan gagal dalam pelaksanaan dasar penting serta keadaan luar biasa seperti lompat parti atau ahli Dewan Rakyat yang berkenaan memaklumkan kepada ketua negara (Yang di-Pertuan Agong) kerana bertukar keyakinan.

Meskipun begitu, beliau berkata, ada pandangan bahawa perdana menteri yang menerima undi tidak percaya berpeluang untuk kembali mendapatkan undi percaya selepas satu jangka masa yang munasabah. – Bernama


Gencatan politik manifestasi UMNO tak boleh hidup susah

Oleh Ainul Illia Meor Suzurudin

BANGI, 5 Rabiulawal 1442H, Khamis – Pendirian UMNO untuk melaksanakan gencatan politik bagi mendukung kerajaan Perikatan Nasional (PN) yang sedang berusaha membantu rakyat dan negara mendepani pandemik COVID-19 serta kelembapan ekonomi, secara asasnya kelihatan bagus.

Pun begitu, jika dinilai berdasarkan kronologi kenyataan parti itu sejak mulanya Pakatan Harapan (PH) jatuh, dan terbangunnya kerajaan pimpinan Perdana Menteri, Tan Sri Muhyiddin Yassin, rakyat dapat melihat pendirian UMNO sering kali berubah-ubah.

Perkara itu, kata pemerhati politik, Budiyanto Unggun menimbulkan kemusykilan dan tanda tanya dalam kalangan rakyat secara keseluruhannya.

Katanya, ketika awal kejatuhan PH dahulu, UMNO menyatakan memberi dukungan dan sokongan padu kepada Muhyiddin kerana dakwanya, ingin mengeluarkan Malaysia daripada konflik politik yang dicipta PH.

“Jadi rakyat pun sokong padu pada PAS, UMNO, Bersatu, GPS dan parti-parti lain yang terlibat sehingga terbentuknya Perikatan Nasional.

“Bagaimanapun, kita lihat UMNO semakin berubah, mula menampakkan perangai seperti sebelum kalah pada Pilihan Raya Umum ke-14 (PRU14), apabila ia kini mula untuk menarik diri daripada Perikatan Nasional. Tiba-tiba dalam keadaan pandemik, ia umum tarik diri pula,” katanya ketika dihubungi Ismaweb.net, hari ini.

Tindakan ini, kata Budiyanto, seolah-olah menunjukkan bahawa UMNO mahu memberi tekanan politik terhadap Muhyiddin.

“UMNO kelihatan seolah-olah menginginkan sesuatu tapi dia tak dapat. Contoh pemimpin tertinggi Datuk Seri Dr Ahmad Zahid Hamidi, Datuk Seri Mohamad Hassan tidak diberi jawatan penting dalam gabungan.

“Kemudian kes pendakwaan ke atas pemimpin tertinggi seperti Datuk Seri Najib Razak, Zahid Hamidi, Datuk Seri Ahmad Maslan, Datuk Seri Tengku Adnan Tengku Mansor terus dijalankan. Jadi UMNO bagaikan cuba tarik diri daripada gabungan itu,” katanya.

Bukan itu sahaja, keadaan lebih meruncing apabila Presiden PKR, Datuk Seri Anwar Ibrahim mengumumkan bahawa beliau mempunyai bilangan majoriti ahli Dewan Rakyat yang menyokongnya, dan Ahmad Zahid pula mengeluarkan kenyataan bahawa beliau tidak menghalang Ahli Parlimen dari partinya memberi sokongan kepada Anwar.

“Ini satu lagi tekanan daripada UMNO, untuk memenuhi kehendak UMNO yang mereka mahukan. Rakyat mula mengecam Presiden UMNO dan UMNO secara keseluruhannya. Hatta orang UMNO sendiri tak puas hati dengan kenyataan itu,” katanya.

Budiyanto berkata, kenyataan itu adalah satu petunjuk betapa UMNO sangat terdesak menekan Muhyiddin, untuk menarik balik sokongan mereka terhadap PN.

“Kita tengok selepas itu mereka keluarkan syarat baru untuk meneruskan kerjasama dengan Perikatan Nasional. Jika syarat tak dipenuhi UMNO mahu tarik diri.

“Kenapa UMNO perlu buat begitu, adakah UMNO mahu Zahid Hamidi dilantik jawatan Timbalan Perdana Menteri? Kemudian pemimpin lain dilantik jawatan penting seperti menteri kewangan, menteri ekonomi, menteri undang-undang. Takkan UMNO ingin ambil cara mudah bebaskan mereka tarik pendakwaan.

“Rakyat pula hanya mampu tengok bahawa kehidupan ahli politik ini hanya sekadar mahukan takhta, mahukan harta mahukan projek, mahukan itu ini. Walaupun dulu laungkan hidup Melayu, hidup Islam, lawan DAP, lawan PH.

“Hakikatnya mereka tak boleh hidup susah, mereka tak nak hidup susah,” katanya.

Mengulas lanjut, beliau berkata, jika UMNO masih mahu mengekalkan Zahid Hamidi, Najib dan lain-lain pemimpin lama, UMNO sebenarnya hanya menunggu saat dihapuskan peta politik Malaysia.

“Mungkin bukan sekarang tetapi PRU-PRU akan datang,” katanya.


Pemudi GTA galak belia sumbang kepada TFR negara

BANGI, 17 Rabiulawal 1444H, Jumaat – Statistik mengenai kadar kelahiran dan Kadar Kesuburan Jumlah (TFR) yang dikeluarkan Perangkaan Penting Malaysia 2022 pada Khamis agak membimbangkan.

Sekiranya ia tidak ditangani dengan serius melalui dasar atau kempen negara, tidak mustahil akan menyebabkan penurunan lagi dalam kadar kelahiran pada tahun-tahun akan datang.

Sehubungan itu, Pemudi Gerakan Tanah Air (GTA) komited untuk menggalakkan belia memulakan keluarga yang berfungsi dan menyumbang kepada TFR negara.

Memandang serius isu ini, Ketua Pemudinya, Azliza Rajiain berkata, usaha meningkatkan TFR Malaysia kepada 2.1 penting untuk memastikan negara terus maju dengan kewujudan pemimpin muda dan mengekalkan saiz populasi yang seimbang.

Katanya, kegagalan untuk mengekalkan dan meningkatkan TFR akan menyebabkan Malaysia menjadi masyarakat yang semakin tua lebih awal, di mana sebahagian besar penduduknya adalah warga emas berumur 60 tahun ke atas, manakala generasi muda adalah terhad.

Ini sekali gus memberi kesan yang besar kepada ekonomi dan pembangunan negara secara keseluruhannya disebabkan oleh kekurangan orang berumur bekerja di negara ini untuk mengisi peranan permintaan.

“Justeru, Pemudi GTA berhasrat untuk memperkasakan wanita muda menjadi berani, berwibawa dan memegang jawatan strategik dalam pembangunan negara, kami tidak mengabaikan peranan semula jadi seorang wanita untuk memulakan keluarga dan melahirkan generasi baharu.

“Golongan belia Malaysia tidak perlu berlengah-lengah untuk membina keluarga pada usia yang lebih tua kerana bimbang akan mengganggu kerjaya dan matlamat impian mereka.

“Malah, Pemudi GTA sangat percaya bahawa memulakan keluarga benar-benar membantu menstabilkan kehidupan seseorang dan memberikan mereka pengalaman penting untuk menjadi lebih matang dan bijak dalam peranan kepimpinan,” katanya dalam satu kenyataan, hari ini.

Sementara untuk remaja yang berkahwin dan mempunyai anak, beliau berkata, mereka harus melengkapkan diri dengan pengetahuan serta persediaan mental mencukupi kerana perjalanan pastinya sukar.

“Sambil berbuat demikian, janganlah kita menyumbang kepada statistik peningkatan penceraian dan keluarga yang porak peranda yang boleh memudaratkan anak-anak kita, pemimpin masa depan kita.

“Ya, saya tahu, ia rumit. Memulakan dan mengekalkan keluarga yang bahagia dan berfungsi sudah menjadi segelintir yang mengambil banyak masa kita, apa lagi diharapkan belia kita turut terlibat secara aktif dalam jawatan kepimpinan dan peranan politik.

“Tetapi inilah yang dipercayai oleh Pemudi GTA. Membentuk dan mengukuhkan institusi keluarga adalah bahagian penting dalam membina sebuah negara yang hebat. Keseimbangan adalah kuncinya,” katanya.


Boleh solat tak rapat saf ketika pandemik

BANGI, 28 Rabiulakhir 1442H, Ahad – Hukum makruh solat tidak merapatkan saf akan hilang sekiranya ada sesuatu hajat, khususnya bagi mengelakkan penularan wabak COVID-19.

Timbalan Mufti Perak, Datuk Zamri Hashim berkata, solat dengan merapatkan saf adalah tidak wajib sebaliknya sunat untuk dilakukan.

Bagaimanapun, perkara sunat yang ditinggalkan akan menjadi makruh.

“Sekiranya tiada pandemik ini, maka ia akan jadi makruh. Hajat berkenaan diukur oleh KKM (Kementerian Kesihatan Malaysia).

“Dengan penjarakan fizikal satu meter diharapkan iktihar kita iaitu kebolehjangkitan itu ruangnya lebih mengecil kalau kita berbuat demikian.

“Paling penting Allah SWT pun mahu kita beriktihar,” katanya menerusi siaran langsung di laman Facebook I-Medik.

Pada masa sama, beliau menjelaskan bahawa hukum meninggalkan solat Jumaat walaupun hanya sekali dikira berdosa.

Namun, dalam keadaan pandemik, maka umat Islam tergolong dalam keadaan yang diuzurkan untuk tidak solat Jumaat dan tidak berdosa.

“Yang jadi berdosa adalah orang yang sengaja cuai. Contohnya dia ada peluang untuk masuk ke masjid ‘first come first serve’, tapi dia sengaja pergi jam 1.07 petang, sebaliknya solat ketika itu jam 1.08 petang,” jelasnya.

Tambahnya, di Perak, tiada alasan untuk kaum lelaki tidak menunaikan solat Jumaat.

Katanya, sekiranya solat Jumaat tidak boleh ditunaikan di masjid, maka, seseorang individu boleh pergi ke surau-surau yang di zon-zon yang dibenarkan.

“Tapi, kalau ini (surau) pun mereka tak pergi, hukumnya tidak berdosa,” katanya.


Setahun PKP: Bantuan disalur belum cukup bantu rakyat terkesan

Oleh Fazleen  Safina

BANGI,  4 Syaaban 1442H, Selasa – Hari ini genap setahun tarikh pelaksanaan Perintah Kawalan Pergerakan (PKP) – 18 Mac – hakikatnya ekonomi negara semakin merudum berbanding tahun lalu, meskipun kerajaan telah membenarkan pelbagai sektor beroperasi semula.

Pakar ekonomi, Prof Emeritus Dr Barjoyai Bardai berkata, bantuan-bantuan yang disalurkan  terlalu kecil untuk menampung kehilangan pendapatan kebanyakan rakyat marhaen.

“Keadaan semakin meruncing dan ini bermakna kerajaan sebenarnya telah berusaha bersungguh-sungguh menolong, namun tidak cukup untuk menampung kesan penutupan banyak sektor ekonomi sebelum ini,” katanya kepada Ismaweb.net hari ini.

Atas dasar itu, Prof Barjoyai berkata, satu strategi perlu diwujudkan disebabkan negara ini masih dalam proses untuk pulih daripada kegawatan ekonomi.

“Ekonomi rakyat memerlukan beberapa strategi jangka pendek dalam usaha memulihkan setiap keluarga dan perniagaan mikro, perniagaan kecil sederhana dan perniagaan besar untuk beroperasi semula seperti sedia kala.

“Pada masa yang sama, kita perlu memacu ekonomi dengan mengambil setiap peluang yang ada,” jelasnya.

Malaysia melaksanakan PKP selepas Perdana Menteri Tan Sri Muhyiddin mengumumkan pelaksanaannya Mac tahun lalu, bagi mengawal penularan wabak COVID-19, dengan sempadan antarabangsa dikawal ketat dan penutupan beberapa sektor ekonomi.

Awal tahun ini, kerajaan mengembalikan perintah itu atau PKP 2.0 disebabkan jumlah kes wabak semakin meningkat dan jangkitan di kilang-kilang semakin menular.

Pada awalnya, PKP 2.0 dilaksanakan di lima negeri dan tiga wilayah persekutuan dengan sekatan yang lebih longgar berbanding kali pertama.

Tidak lama kemudian, perintah itu kemudian diperluas ke seluruh negara, kecuali Sarawak.

Sehari sebelum ulang tahun pertama pelaksanaan PKP buat kali pertama, kerajaan mengumumkan tiada lagi PKP secara menyeluruh. Sebaliknya, sekatan akan tertumpu kepada lokaliti tertentu.

Muhyiddin juga mengumumkan pakej ransangan Pemerkasa bernilai RM20 bilion yang bertujuan untuk menghidupkan kembali ekonomi.


KOTA KINABALU, 9 Zulhijjah 1441H, Khamis – Ketua Menteri Sabah Datuk Seri Mohd Shafie Apdal mengadap Yang Dipertua Negeri Sabah Tun Juhar Mahiruddin selama kira-kira setengah jam di Istana Negeri, di sini, pagi ini.

Kira-kira lima kenderaan dengan satu daripadanya mempunyai lambang Parti Warisan Sabah (Warisan) mengiringi kenderaan Mohd Shafie, masuk ke Istana Negeri melalui pintu di Padang Merdeka, pada kira-kira pukul 8.20 pagi, dan mereka dilihat keluar kira-kira setengah jam kemudian.

Mohd Shafie yang juga Presiden Warisan dijadual mengadakan sidang media 10 pagi ini di Pusat Pentadbiran Negeri Sabah.

Sidang media berkenaan difahamkan antara lain mempunyai kaitan dengan dakwaan bekas Ketua Menteri Tan Sri Musa Aman semalam, yang beliau telah mendapat majoriti mudah bagi menubuhkan kerajaan negeri baharu.

Musa dalam sidang medianya itu mendakwa telah memperoleh majoriti mudah untuk membentuk kerajaan negeri baharu menerusi gabungan beberapa parti di negeri itu, namun beliau tidak memberitahu jumlah majoriti mudah yang dimilikinya.

Sementara itu tinjauan media mendapati, semua laluan pintu masuk ke Istana Negeri dikawal ketat oleh pihak keselamatan, dengan kedua-dua laluan ke Istana Negeri iaitu di bulatan Karamunsing serta Padang Merdeka ditutup, dan pengamal media tidak dibenarkan masuk ke kawasan berkenaan. -Bernama


PKPP: SOP diketatkan semula

KUALA LUMPUR, 4 Zulhijjah 1441H, Sabtu – Kerajaan hari ini bersetuju secara dasar untuk mengetatkan semula prosedur operasi standard (SOP) berkaitan Perintah Kawalan Pergerakan (PKP) yang telah dilonggarkan di bawah pelaksanaan PKP Pemulihan (PKPP).

Menteri Kanan (Kluster Keselamatan), Datuk Seri Ismail Sabri Yaakob berkata, keputusan itu diambil susulan kebimbangan peningkatan kes COVID-19 di negara ini dalam tempoh hampir seminggu ini.

“Secara dasarnya keputusan ini dipersetujui dalam Mesyuarat Khas Menteri-Menteri Berkenaan Pelaksanaan PKP hari ini.

“Jawatankuasa teknikal akan berbincang esok untuk memperincikan SOP dan akan dibentangkan pada mesyuarat menteri-menteri Isnin ini,” katanya pada sidang media perkembangan PKPP, di sini hari ini.

Katanya, SOP untuk Hari Raya Aidiladha yang akan disambut 31 Julai ini juga akan dimuktamadkan dan diumumkan Isnin ini.

Ismail Sabri yang juga Menteri Pertahanan berkata susulan beberapa kluster baharu dikesan membabitkan kru kapal, SOP berkaitan kumpulan terbabit akan turut diteliti.

“Polis akan memantau pematuhan SOP ketika sambutan Aidiladha sama seperti pada Aidilfitri lepas. Jika berlaku pelanggaran SOP, tangkapan dan tindakan dibuat terus di lapangan,” katanya.

Mengenai keperluan melaksanakan PKP Diperketatkan di Sarawak berikutan peningkatan kes jangkitan COVID-19 di negeri itu, Ismail Sabri berkata, kerajaan negeri akan membincangkan perkara tersebut dalam sehari dua ini.

“… keputusan (mesyuarat) akan dimaklumkan kepada pihak kerajaan (Persekutuan), (hasil mesyuarat) kita akan wartakan dalam Akta 342 (Akta Pencegahan dan Pengawalan Penyakit Berjangkit 1988).

“… kerajaan Sarawak mungkin akan perkenalkan SOP yang lebih ketat, Insya-Allah akan umum Isnin nanti,” katanya. – Bernama


Bekas setiausaha politik Mat Sabu didakwa rasuah RM6.35 juta

KUALA LUMPUR, 27 Safar 1442H, Khamis – Bekas setiausaha politik kepada bekas Menteri Pertahanan, Mohamad Sabu dihadapkan ke Mahkamah Sesyen di sini hari ini, atas lima pertuduhan menerima dan meminta suapan berjumlah RM6.35 juta daripada sebuah syarikat kontraktor bagi membantu mendapatkan projek di kementerian itu.

Mohd Azhar Che Mat Dali, 49, mengaku tidak bersalah selepas semua pertuduhan terhadapnya dibacakan di hadapan Hakim Azura Alwi.

Bagi satu pertuduhan meminta suapan, Mohd Azhar didakwa meminta suapan RM5 juta daripada Pengarah Urusan Syarikat FEHM Entity Sdn Bhd Elias Jemadi Tajudin, sebagai upah membantu syarikat itu untuk dipilih menjadi Rakan Strategik dan Kontraktor Senggaraan Bagi Peralatan Perisikan Sistem Prisma Direktorat Peperangan Informasi (DPI) Bahagian Staf Perisikan Pertahanan (BSPP) Kementerian Pertahanan Malaysia.

Dia dituduh melakukan perbuatan itu di sebuah hotel di Jalan Ampang, Kampung Baru, di sini pada 22 Julai 2019.

Bagi empat pertuduhan menerima, Mohd Azhar didakwa menerima suapan berjumlah RM1.35 juta daripada Elias Jemadi melalui Pengarah Syarikat Ikaira Resources Zainudin Abdul Majid dan Pengarah Syarikat Aqsa Solutions Sdn Bhd Ahmad Hisham Mohd Tajuddin bagi tujuan sama.

Lelaki itu dituduh melakukan kesalahan tersebut di beberapa lokasi di sekitar Kuala Lumpur dan Putrajaya, antaranya di parkir kediaman rasmi Menteri Pertahanan di sini, antara September 2019 dan Februari 2020.

Semua pertuduhan dikemukakan di bawah Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 yang membawa hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000, mengikut mana lebih tinggi, jika sabit kesalahan.

Terdahulu, Timbalan Pendakwa Raya SPRM, Mahadi Abdul Jumaat menawarkan ikat jamin RM500,000 dengan seorang penjamin, berserta syarat tambahan melaporkan diri di pejabat SPRM Putrajaya pada setiap bulan, pasport diserahkan kepada mahkamah dan dilarang berhubung atau mengganggu saksi-saksi pendakwaan.

“Mengambil kira pertuduhan yang dihadapi tertuduh RM6.3 juta, jumlah jaminan RM500,000 amat memadai kerana kes ini adalah kes yang tidak boleh dijamin,” katanya.

Bagaimanapun, peguam Ariff Azami Hussein yang mewakili tertuduh memohon dibenarkan jaminan minimum dengan alasan anak guamnya menanggung isteri dan tujuh anak termasuk dua masih bersekolah serta menanggung ibu mentua.

“Tertuduh kini tidak bekerja selain memberi kerjasama yang baik sejak ditahan oleh SPRM. Tertuduh juga hanya dimaklumkan semalam bahawa dia akan dituduh hari ini dan hanya mampu mengumpulkan RM30,000, selain tidak mempunyai risiko melarikan diri,” katanya.

Mahkamah membenarkan tertuduh diikat jamin RM300,000 dengan dua penjamin selain melaporkan diri sekali sebulan bermula November ini di pejabat SPRM Putrajaya serta pasport diserahkan kepada mahkamah sehingga kes selesai dan dilarang mengganggu saksi pendakwaan.

Mahkamah juga membenarkan tertuduh membayar separuh jumlah jaminan hari ini manakala selebihnya dibayar minggu depan sebelum 22 Oktober.

Mahkamah menetapkan 26 November ini untuk sebutan semula kes. – Bernama


384 orang terjejas banjir di Johor

JOHOR BAHRU, 18 Jamadilawal 1442H, Sabtu  – Tiga daerah di negeri ini kini dilanda banjir berikutan hujan berpanjangan sejak semalam, dengan seramai 348 orang daripada 87 keluarga dipindahkan ke pusat pemindahan sementara (PPS), sehingga tengah hari tadi.

Pengerusi Jawatankuasa Kesihatan dan Alam Sekitar Johor R. Vidyananthan berkata, setakat 12 tengah hari, lima PPS sudah dibuka bagi menempatkan kesemua mangsa yang terjejas di daerah Johor Bahru, Kluang serta Kota Tinggi.

“Di Johor Bahru, dua PPS dibuka pada petang semalam dan malam tadi iaitu di Sekolah Kebangsaan (SK) Batu 10, Skudai, yang menempatkan seramai 90 orang penduduk dari Kampung Laut Batu 10, Skudai dan Dewan Muafakat Kampung Cahaya Baru, Masai, yang menempatkan 185 penduduk dari Kampung Sentosa Barat serta Kampung Sentosa Damai,” katanya menerusi kenyataan hari ini.

Vidyananthan berkata, dua PPS turut dibuka di Kota Tinggi pagi tadi iaitu SK Telok Ramunia yang menempatkan 30 orang penduduk dari Kampung Bukit Raja, Pengerang serta Dewan Seri Delima, Kampung Sungai Telor, yang menempatkan 20 penduduk dari Kampung Sungai Telor, Pengerang.

Beliau berkata, satu PPS turut dibuka pagi tadi di Kluang iaitu Sekolah Jenis Kebangsaan (Cina) Ping Ming, yang menempatkan 23 penduduk dari Kampung Yap Tau Sah.

Jabatan Kebajikan Masyarakat (JKM) sudah menyediakan bekalan makanan di semua PPS itu.

Sementara itu, Pengerusi Jawatankuasa Kerja Raya, Pengangkutan dan Infrastruktur Johor Mohd Solihan Badri berkata, berlaku jalan jerlus di laluan Jalan Kluang-Mersing berhampiran Kampung Contoh, Kahang, dekat Kluang, namun, masih boleh dilalui kenderaan.

Beliau berkata, tiga lokasi lain di laluan sama iaitu di Ladang Pakloh, Taman Industri Batu 4 serta Kampung Gajah, Kluang, tidak boleh dilalui kenderaan ringan ekoran dinaiki air antara 0.2 dan 0.6 meter.

Katanya,  pihak Jabatan Kerja Raya kini sedang memantau jalan-jalan dinaiki air itu termasuk memasang papan tanda amaran banjir. -Bernama


Maghribi buka makmal ganja pertama untuk perubatan, perindustrian

RABAT, 14 Syaaban 1444H, Selasa – Maghribi pada Isnin merasmikan makmal ganja pertama negara itu, khusus untuk kegunaan perubatan dan industri, lapor agensi berita Anadolu.

Dalam satu kenyataan, Koperasi Bio Cannat berkata, makmal di bandar Chefchaouen di barat laut akan digunakan untuk memproses ganja dalam industri makanan dan farmaseutikal.

Katanya, makmal itu telah memperoleh permit penggunaan ganja dalam industri dan perubatan pada Oktober 2022.

Ia memaklumkan, bahan itu akan digunakan dalam industri makanan, perindustrian, perubatan dan paramedik kerana mempunyai banyak manfaat yang terbukti secara saintifik dalam melegakan kesakitan.

“Akan ada eksperimen dengan beberapa petani di Chefchaouen untuk menyediakan benih yang dimaksudkan bagi tujuan ini,” katanya.

November lalu, Kementerian Dalam Negeri berkata, usahanya untuk mengekang perdagangan ganja haram telah menyebabkan penurunan kira-kira 80 peratus dalam penanamannya.

Tahun lepas, Maghribi melancarkan rancangan untuk ganja digunakan dalam perubatan dan industri.

Ia juga meluluskan undang-undang untuk menghalalkan penggunaan bahan itu dalam industri dan perubatan. – Agensi


Asyik bertelingkah, parti politik Melayu tempah bala

BANGI, 29 Zulhijjah 1442H, Ahad – Parti-parti politik Melayu seolah-olah menadah bala kerana asyik bertelingkah walaupun sama bangsa dan agama.

Tidak kira blok kerajaan mahupun pembangkang, parti yang mempunyai Ahli Parlimen paling ramai dilihat mahu berada di kedudukan teratas.

Dalam situasi ini, pemerhati politik, Ustaz Sharipudin Abdul Kadir tidak menafikan parti yang paling ramai wakil rakyat perlu letak di atas sekali sama ada kerajaan atau pembangkang.

“Siapa yang paling berkuasa dalam mana-mana kerajaan jika bilangan MP mereka paling ramai walaupun tidak memegang jawatan utama negara,” katanya dalam kenyataan.

Pada masa sama, Ustaz Sharipudin meminta parti politik Melayu berhenti mengamalkan sikap buruk seperti angkuh antara satu sama lain ketika rakyat dalam kesusahan.

“Cukuplah bertelingkah kita satu bangsa dan satu agama. Kenapa begitu teruk parti-parti Melayu.

“Adakah hati sudah gelap. Pintu hidayah telah tertutup rapat. Ini bermakna mereka menadah bala untuk bangsa dan negara,” katanya.


Turki akhirnya sokong Sweden, Finland sertai NATO

ANKARA, 29 Zulkaedah 1443H, Rabu – Turki akhirnya bersetuju memberi sokongan sepenuhnya kepada Sweden dan Finland menyertai anggota Pertubuhan Perjanjian Atlantik Utara (NATO).

Sebelum ini, kerajaan pimpinan Presiden Recep Tayyip Erdogan enggan memberi persetujuan negara Scandinavian menyertai NATO, sekali gus menyebabkan permohonan berkenaan tergantung dalam tempoh lama.

Turki mendakwa kedua-dua negara menyokong keganasan dan melindungi militan yang dikehendaki oleh Ankara atas tuduhan keganasan.

Setiausaha Agung NATO, Jen Stoltenberg berkata, Sweden bersetuju untuk meningkatkan usahanya mengenai permintaan ekstradisi Turki terhadap kumpulan militan.

Dua negara Nordik juga akan menarik sekatan mengenai penjualan senjata kepada Turki.

Presiden Finland, Sauli Niinisto berkata, ketiga-tiga negara telah menandatangani memorandum untuk memberikan sokongan penuh mereka terhadap ancaman dan keselamatan antara satu sama lain.

Pautan terdahulu;
https://ismaweb.net/2022/06/20/turki-digesa-henti-sekat-finland-sweeden-sertai-nato/


Palestin bayar gaji pekerja selepas terima cukai pendapatan dari Israel

RAMALLAH, 7 Rabiulakhir 1442H, Isnin – Palestin memberi jaminan akan menyelesaikan masalah kewangan negara itu selepas menerima cukai pendapatan yang disekat oleh negara haram Israel.

Perdana Menteri Palestin, Muhammad Shtayyeh berkata, semua tunggakan turut akan dibayar menerusi dana yang diterima kerajaan.

“Hak pekerja adalah keutamaan pemerintah dan kami akan membayar semua tunggakan dalam kadar segera setelah menerima wang sepenuhnya dari Israel.

“Jika jumlah wang tidak mencukupi seperti yang sepatutnya diterima, kami tetap akan menghabiskan jumlah (wang) yang kami terima,” katanya ketika berucap ketika mesyuarat Kabinet mingguan di Ramallah.

Mei lalu, PA telah berhenti menerima cukai pendapatan, yang telah dikumpul oleh Israel atas nama mereka.

Perkara itu berlaku setelah Presiden Palestin, Mahmoud Abbas mengumumkan untuk menghentikan semua perjanjian bersama Israel, sebagai tindak balas terhadap rancangan rejim Zionis meluaskan jajahan di Tebing Barat yang diduduki.

Keadaan itu memaksa PA meminjam wang daripada bank tempatan bagi membayar gaji pekerjanya.

Bagaimanapun, PA baru-baru ini bertindak menyambung semula hubungan dengan Israel setelah negara haram itu menangguhkan rancangan jahat merampas kawasan yang didudukinya,

“Kami akan menerima sebahagian wang pada akhir minggu ini dan perkara pertama yang akan dilakukan adalah dengan membayar gaji pekerja.

“Sektor kesihatan turut mendapat manfaat di hospital awam dan swasta, pembekal ubat-ubatan dan peralatan perubatan.

“Seterusnya, wang itu juga digunakan untuk membantu orang miskin dan pengganggur, kontraktor, peniaga kecil serta membayar pinjaman diguna kerajaan kepada bank,” katanya.

Selain itu, pemimpin itu berkata, krisis kewangan yang mereka alami telah memberi kesan terutamanya kepada pekerja dan perkhidmatan keselamatan, pesara, puluhan ribu penerima bantuan sosial dan syarikat sektor swasta. – Agensi


Elak layari laman web palsu THiJARI

Sehubungan itu, TH dalam satu hantaran di Facebook hari ini menasihati pendeposit supaya tidak terpedaya dengan pelbagai taktik scammer dan hanya melayari alamat laman web yang betul.

“Pendeposit dinasihati untuk sentiasa peka dan berhati-hati dengan pautan yang mencurigakan,” menurut hantaran itu.

Laman web THiJARI merupakan platform dalam talian bagi perkhidmatan kepada para pendeposit untuk pelbagai urusan termasuk menyemak akaun, mencetak penyata akaun, pindahan wang dan perkhidmatan haji. – Bernama